Iparraguirre, 7 - Donostia Kultura\nIkuskizunak Iparraguirreren nortasunaren, ibilbidearen eta garaiaren profila azalduko du bere abesti ikonikoenen artean zazpi hautatuta: begirada poliedrikoa ikuspegi desberdinetatik, bere unibertso pertsonalean oinarritutako mintzaira sentsorial eta poetikoarekin, eta glosa epikotik aldentzen den diskurtsoarekin. Giza erretratu hori erakusten joango zaigu bere inspirazio-iturriak (lurra eta hizkuntza), bere karisma (bihotza), bere tresnak (gitarra), bere lan-eremua (plazara!), edo bere obra ezagunena (zuhaitza).\nIkuskizunean zuzeneko musika, ikus-entzunezkoak, errezitatzeak eta dantza biltzen dira.\nIkus-entzunezkoek testuinguruan jartzen dituzte Iparraguirreren obrak Iraia Okinaren ilustrazio bizidunen bitartez, eta Olatz Beobide aktorea haiek “kontatzen” joango da agertokia Amaia Elizaran dantzariarekin partekatzen duen bitartean.\nMusikari dagokionez, abestien interpretazioak haietara hurbilduko gaituzte aurreiritzi eta loturarik gabe, kolore musikal desberdinen bahetik pasatuz. Labur esanda, libre, Iparraguirre bera bezala. Horretarako, Alberto Lizarralderen musika-zuzendaritza izango da, eta soinu-paleta zabal batean mugitzen diren musikarien parte-hartzea, hain zuzen ere, musika tradizionala, rocka, jazza eta inprobisazioa, antzinako musika, gospela, musika garaikidea…\nEkitaldirako sarrera doakoa da, baina lekua erreserbatu behar da webgunearen bidez\nAntolatzailea: Gipuzkoako Foru Aldundia, San Telmo Museoa\nDiseinua eta produkzioa: Morgancrea\nZuzendaritza: Carlos Rodríguez, Asun Lasarte


Auritzeko bunkerren Bidea – RAK\nAuritzeko bunkerren ibilbideak\nAuritzeko bunkerren ibilbideak asalduzko XX. mendean kokatzen gaitu. Pirinioetako gailurrek mugatzen duten muga lerroari jarraituz, dagoeneko Espainiako Gerra Zibilean egiteko asmoa zuten gotortutako lerro honen eraikinaren eta honen garapenaren aztarnak ezagutuko ditugu.\nBerehalako gerraondotik hasita eta 20 urtez, eta kontinentean Bigarren Mundu Gerrak eztanda egin zuenean, gailur amiltsu hauetan azpiegiturak eta 169 Erresistentzia Zentro(i) eraiki ziren. Gauzak horrela, milaka bunkerrek Frantziarekin dagoen muga betetzen dute Kantauri Itsasotik Mediterraneo itsasoraino.\nIbilbide hauetako batzuetan barna ibiltzeko proposamena, mapa deskargatzea eta bidean aurkituko dituzun eta ondare historikoa osatzen duten bunker eta defentsa egituretan gelditzea da. Hau da gaur egun historiaz betetako espazioak ezagutu ahal izateko esperientzia sortzeko kontuan hartzen dena.\nBikainki ezkutatuak gure mendiak zipriztintzen dituzten bunker eta porlanezko kupula pisutsu hauetan kode QRak dituzten kartelak aurkituko dituzu. Hauen bidez, Auritzeko Bunkerren Bidea osatzen duten edukietara sartu ahalko zara. Ibilbide irisgarriak(ii) paisaia paregabeekin, non gure historiako pasarte ezezagunetako bat ezagutuko dugun. Besteak beste, honako gaien inguruan ideia bat emanen digute: lan baldintzak, zonaldeko biztanleengan lan honek izan zuen inpaktua eta defentsa harresi erraldoi honen azpian zegoen doktrina.\nOrain bakarrik pagadi hostotsuetan edo tontor altuetan barneratzea falta da, eskualde txiki honen historiaren zati bat ezagutzeko, Europa osoarena ere badena. Igaro den denborari aurre hartzeko eta gure arbasoen memoria bizirik mantentzeko balio duena.\nErabilitako metodologia honakoen konbinazioa izan da: landa laneko arkeologia, artxibo lana eta intuizio dosiak. Hernández Sánchez historialariak esaten duen moduan (2016): “Arkeologia egiteko ez direlako nahikoa eskuila leuna, espatula eta hortz zunda, pikotxa eta pala ere beharrezkoak dira”(iii)\n(i) Zer da erresistentzia zentro bat? Erresistentzia Zentroa (EZ) edo Erresistentzia Gunea, hizkera militarraren barruan, bunker eta beste egitura batzuen multzoa da, itxura obalatua marraztuz, unitate bat osatzen dute, lur eremu bat defendatzeko pentsatua. Orografiak eta bere balizko balio estrategikoak bere tamaina eta osatzen duten elementuak zenbat izanen diren mugatzen dute, 30 eta 40 artekoa izan ohi dena. Bere burua defenda dezakeen elementu bezala pentsatuta dago eta guztiak elkarrekin, sakoneko defentsa egitura bat lerro muga osoan zehar.\n(ii) Oharra. Erabilera egokiak. Ongi etorri. Ondare natural eta kultural zonalde batean gaude. Honek kontserbazio oinarrizko arau batzuk egotea suposatzen du. Errespetatu ingurune naturala. Ez sortu zaborrik. Ez atera edo apurtu landareak. Ez margotu, ez kalterik egin bunkerretan. Batzuk 70 urte baino gehiago dituzte paisaia horretan eta dagoeneko gure historiaren eta ondarearen parte dira. Behatu, argazkiak egin, ibili, baina zaindu eta kontserbatu ondarea. Bunkerretan sartzean kontuz ibili. Kokaleku hauetako asko ez daude bisitetarako prestatuak.\n(iii) Fernando Hernández Sánchez: El Bulldozer negro del General Franco, Bartzelona, Pasado&Presente, 2016, p. 14.


Tahiti - Wikipedia, entziklopedia askea.\nTahiti (frantsesez ta.iti ahoskatua; lehen Otaheite deitua) Polinesia Frantseseko uharterik handiena da. Ozeano Barean dago eta hiriburua Papeete da. Uharteak guztira 1.042 km²-ko azalera du eta gune altuena Orohena mendia da. 1998an 131.000 biztanle inguru zituen, gehienek turismoaren inguruan lan egiten dute.\nSumendi jatorriko bi penintsulek osatua da: Tahiti Nui eta Tahiti Iti edo Taiarapu penintsulak, biak Taravao istmoak lotuta. Lurralde menditsua da: Orohena (2.322 m) eta Roniu (1.323 m) sumendiak. Koralezko itsas hautsiek inguratzen dute uhartea.\nHona hemen uharteko udalerriak:\nArue 9.494 21.45 km2 (8.28 sq mi) 443/km2 (1,150/sq mi) Tetiaroa atoloia bere barnean dago.\nFa'a'ā 29.781 34.2 km2 (13.2 sq mi) 871/km2 (2,260/sq mi)\nHitiaa O Te Ra 8.691 218.2 km2 (84.2 sq mi) 40/km2 (100/sq mi) Hitiaa, Mahaena, Papenoo, Tiarei\nMahina 14.356 51.6 km2 (19.9 sq mi) 278/km2 (720/sq mi)\nPaea 12.084 64.5 km2 (24.9 sq mi) 187/km2 (480/sq mi)\nPapara 10.634 92.5 km2 (35.7 sq mi) 115/km2 (300/sq mi)\nPape'ete 26.050 17.4 km2 (6.7 sq mi) 1,497/km2 (3,880/sq mi) Hiriburua\nPirae 14.551 35.4 km2 (13.7 sq mi) 411/km2 (1,060/sq mi)\nPunaauia 25.399 75.9 km2 (29.3 sq mi) 335/km2 (870/sq mi)\nTaiarapu-Est 11.538 218.3 km2 (84.3 sq mi) 53/km2 (140/sq mi) Afaahiti, Faaone, Pueu, Tautira Mehetia uhartea bere barnean dago.\nTaiarapu-Ouest 7.007 104.3 km2 (40.3 sq mi) 67/km2 (170/sq mi) Teahupo'o, Toahotu, Vairao\nTeva I Uta 8.591 119.5 km2 (46.1 sq mi) 72/km2 (190/sq mi) Mataiea, Papeari\nLaborantza (kokondoak, azukre kanabera, bainila eta kafea), arrantza eta turismoa dira ekonomia jarduera nagusiak.\n1767. urtean iritsi zen lehen europarra, Samuel Wallis ingeles kapitaina. Horren ondoren heldu ziren Louis-Antoine de Bouganville frantsesa (uhartea Frantziaren mende jarri nahi izan zuena), James Cook (1769) eta William Bligh (1788) ingeles itsasgizonak. 1797. urtean Londresko Misiolari Elkarteko kideak antolatu zuten lehen europar bizilekua. 1842. urtean Frantziaren babespeko lurralde zen eta 1880. urtean kolonia bihurtu zen.\nHizkuntza erabilienak frantsesa eta tahitiera dira.\nTahitiarrak xabalina jaurtikitzen\nTahitiko Turismo Bulegoarten webgunea\nAzken aldaketa 25 urria 2021(e)an, 09:26(e)tan\nOrriaren azken aldaketa: 25 urria 2021, 09:26.


Gueñesko udalak Gueñesko hiri eta udalerriarentzako interes orokorrekoa den informazioa ematen du Interneteko domeinuen bitartez, bereziki, Udalaren eta udal-antolakuntzaren jarduera ofizialei buruzkoa. Honako hau da domeinua:\nWebgune horietako edukiak aurretiazko abisurik gabe aldatzeko eta eguneratzeko aukera izango du Gueñesko Udalak, hala informazioei nola egiturari eta diseinu grafikoari dagokienez.\nGueñesko Udalak herritarrentzat interesgarriak izan daitezkeen hirugarrenen edukietarako estekak jartzen ditu, betiere aintzat hartuz jabetza intelektualaren eskubideak arautzen dituen araudia eta Interneteko jardunbide etikoaren oinarrizko arauak. Horren harira, Gueñesko Udalak ez du bere gain hartuko udal webgunean jarritako esteken helmugan egin daitezkeen aldaketen gaineko erantzukizunik, ezta webguneko erabiltzaileek eduki horiekin egiten duen erabileraren gainekorik ere.\nGueñesko Udala da goian aipatutako Interneteko domeinuetan jasota dauden diseinu eta kodigoen jabetza intelektualerako eskubideen titularra, salbu eta espresuki kontrakoa adierazten bada. Halaber, indarreko legeriak babesten ditu webgune horietan jasota dauden marka edo sinbolo bereizgarriak. Arestian aipatutako horiek guztiak baimenik gabe erreproduzitzeak, banatzeak, merkaturatzeak edo aldatzeak jabetza intelektualerako eskubideen urraketa dakar berekin.\nGainera, domeinuetako informazioa berariazko baimenik gabe erabiltzeak eta Gueñesko Udalaren jabetza intelektual eta industrialari eragin dakizkiokeen kalteek Udalak legez aurreikusitako ekintzak abiaraztea eragin dezakete.\nErabiltzaileak aitortu eta onartu egiten du berak hartuko duela Gueñesko Udalaren webgunean eskaintzen diren eduki eta zerbitzuen erabileraren gaineko arrisku eta erantzukizun esklusibo eta osoa.\nErabiltzailea konprometitu egiten da webguneko zerbitzu eta edukiak legeak ezarritakoaren arabera erabiltzera, eta adierazten du ez dituela erabiliko legez kanpoko jarduerak egiteko edo Interneteko jardunbide etikoaren oinarrizko arauak urratzen dituzten oinarrizko arauen kontra, hirugarrenen eskubideen kontrakoak badira edo jabetza intelektual eta industrialerako eskubideak urratzen badituzte, edo aplikagarria den beste edozein arautan ezarritakoaren kontra.\nGueñesko Udala ez da jakinarazpenetan egon litezkeen akatsen arduradun izango, barne hartuta jakinarazpenak ezabatzea, partzialki bakarrik igortzea edo atzeratzea. Halaber, ez du transmisio-sarea uneoro funtzionamenduan edukitzeko konpromisoa hartzen. Gueñesko Udalak gorde egiten du webgune edo zerbitzuetara sartzeko aukera edozein momentutan ukatu edo kentzeko eskubidea, aurretiazko abisurik egin beharrik gabe, honako baldintza hauek betetzen ez dituzten erabiltzaileei.\nBaldintza orokor hauetan aurreikusi ez diren kasuetan eta horietatik erator litezkeen interpretazioak eta gatazkak ebazteko, Espainiako legeria aplikatuko daDatu pertsonalen tratamenduari eta datu horien zirkulazio askeari dagokienez pertsona fisikoak babesteari buruzko EUROPAKO PARLAMENTUAREN ETA KONTSEILUAREN 2016/679 apirilaren 27 2016 (EB) ERREGELAMENDUAN (Datuak Babesteko Erregelamendu Orokorra) –95/46/CE Zuzentaraua (EE) indargabetzen duena– eta Datu Pertsonalen Babesari eta Eskubide Digitalen Bermeei buruzko abenduaren 5eko 3/201 Lege Organikoan ezarritakoaren arabera tratatzen dira Gueñesko Udalaren webguneko izapide-ataleko eskaeren bitartez jasotako izaera pertsonaleko datuak.\nInteresdunak arestian adierazitako lege-gorputzaren 15. artikuluan eta hurrengoetan ezarritako datuak eskuratzeko, zuzentzeko, eramateko, mugatzeko, aurkaratzeko eta mugatzeko eskubideak erabili ahal izango ditu. Hartara, idatzi bat igorri beharko dio Gueñesko Udalari posta arrutez Enkarterri 5, 48840 (Gueñes) helbidera edo mezu elektroniko bidez Datuen Babeserako ordezkariaren helbide elektronikora: dpd.guenes@seguridadinformacion.com\nEra berean, interesdunak erreklamazio bat aurkez dezake kontrol-agintaritzaren aurrean.


Elduaien zentroak berriz irekiko ditugu\nEzin daiteke bestela izan eta Elduaienen segurtasun neurri guzti-guztiak hitzez hitz bete ahal izango ditugula ziurtatu nahi izan dugu zorioneko erabaki hau hartu baino lehen.\nJendearen arteko eta langileekiko distantziak zorrozki jarraituko dira gure egoitza guztietan eta hauen garbitasuna eta desinfekzioa zehatz-mehatz zainduko dira egunero, noski.\nGure langileek eskuzorroak, maskarak eta pantailak erabiliko dituzte uneoro gurera datozenak segurtasun osoa izango dutela sentiarazteko, osasun alerta hau ez baita bukatu.\nElduaien Hizkuntza Eskolaren zentro bakoitza bere ohiko ordutegian irekita egongo da eta guztietan 65 urtetik gorakoek eta kolektibo kalteberek lehentasuna izango dute goizeko 10etatik eguerdiko 12tarako tartean.\nEskola presentzialak, uztailean\nBukatzear dagoen ikastaroa eskola birtualekin amaituko dugu, baina uztailean bertan klase presentzialak martxan jarriko ditugu ahal badugu (zentzu honetan baikorrak gara) eta ikasleek bi motak izango dituzte aukeran.\nBaina ‘normaltasun berria’ zenbat iraungo duen argi ez daukagunez, udako ikastaroetan eta 2020-2021 ikasturtean zehar ikastaro presentzialez gain birtualak ere esakintzen jarraituko dugu jendea seguruago sentiarazten badute.\nEskerrik asko izan duzuen ulermen eta jarreragatik eta asteazkenera arte!


5 egun "Gasteizko euskararen ahotsak" crowdfunding-a amaitzeko • ZUZEU\nDuela hilabete jarri genuen martxan crowdfunding bidezko diru-bilketa Gasteizko euskararen ahotsak proiektua abiarazteko. Bidearen zatirik zailena egin dugu dagoeneko, eta hasierako aurrekontuaren %82 eskuratu dugu. Orain azken txanpan sartu gara, ea falta dena lortzeko gai garen. Proiektu honetan bidelagun izan nahi?\nEkainaren 18an jarri zen martxan www.karena.eu euskarazko lehenengo crowdfunding plataforma, eta honekin batera baita Gasteizko euskararen ahotsak proiektua ere. Gasteizko euskarak ere baduela ahotsik erakutsi nahi dugu proiektu honetan. Izan ere, orain artean, herri-hizkera jaso izan dugu Ahotsak.com-eko testigantzetan, baina euskalkien eremutik kanpo ere euskara bizi-bizirik dagoela erakutsi nahi dugu. Gasteiztarren lekukotasunak ere bildu nahi ditugu, euskara nola bizi duten jakiteko, euskaraz nola bizi diren ezagutzeko.\nBide erdia baino gehiago egin du dagoeneko proiektuak, baina oraindik ere jendearen bultzada behar dugu helmugaraino iristeko. 5 egun geratzen zaizkigu proiektua martxan jartzeko behar dugun dirua eskuratzeko. Bultzada eman nahi? Hementxe duzu aukera: www.karena.eu/proiektua/gasteizko-euskararen-ahotsak.\nBide batez, eskerrik beroena orain arte euren laguntza eskaini diguten dozenaka lagunei. Mila-mila esker!!!\nahotsak, crowdfunding-a, euskara, Gasteiz\nAutodeterminazio Eskubidea: Inperialismoaren interesen eta ezkerren dogmen menpe\nGazan egunero #gertatzenarida


Rachel Hannah Weisz (Londres, Ingalaterra, 1970eko martxoaren 7a - ), Rachel Weisz izenaz ezagunagoa, aktore ingelesa da. Weisz 1990eko hamarkadan hasi zen aktore lanetan, antzerkian eta telebistan batez ere. Cambridgeko Unibertsitatean ikaskideekin sortu zuen antzerki taldearen antzezpen bati esker, Edinburgheko Festibaleko Guardian Student Drama saria irabazi zuen 1991. urtean. Lehenengo filma, Death Machine izan zen, 1994an, baina aurreneko paper garrantzitsua Keanu Reeves eta Morgan Freemanekin batera agertu zen 1996ko Chain Reaction pelikulan izan zen. Arrakasta, aldiz, The Mummy eta The Mummy Returns bigarren pelikularen eskutik iritsi zen, hala, Evelyn Carnahan britainiar liburuzain eta egitologoa pertsonaiari esker, nazioarteko ospea lortu zuen. Ordutik hona antzeztu dituen beste f\nRachel Hannah Weisz (Londres, Ingalaterra, 1970eko martxoaren 7a - ), Rachel Weisz izenaz ezagunagoa, aktore ingelesa da. Weisz 1990eko hamarkadan hasi zen aktore lanetan, antzerkian eta telebistan batez ere. Cambridgeko Unibertsitatean ikaskideekin sortu zuen antzerki taldearen antzezpen bati esker, Edinburgheko Festibaleko Guardian Student Drama saria irabazi zuen 1991. urtean. Lehenengo filma, Death Machine izan zen, 1994an, baina aurreneko paper garrantzitsua Keanu Reeves eta Morgan Freemanekin batera agertu zen 1996ko Chain Reaction pelikulan izan zen. Arrakasta, aldiz, The Mummy eta The Mummy Returns bigarren pelikularen eskutik iritsi zen, hala, Evelyn Carnahan britainiar liburuzain eta egitologoa pertsonaiari esker, nazioarteko ospea lortu zuen. Ordutik hona antzeztu dituen beste film garrantzitsu batzuen artean daude Enemy at the Gates, Constantine, The Whistleblower eta The Deep Blue Sea. Hala ere, pertsonaia nagusiak Darren Aronofsky senar ohiak zuzendutako The Fountain filmeko Izzi, Alejandro Amenábarren Agora-ko Hipatia Alexandriakoa, eta, batik bat, Fernando Meirelles zuzendariaren The Constant Gardener pelikulako Tessa Quayle dira. Azken film honetako antzezpenagatik, 2005. urtean, emakumezko bigarren aktore onenaren Oscar Saria, Urrezko Globoa, Zineko Aktore Sindikatuaren Saria, eta urteko britainiar artista onenari ematen zaion BAFTA Britannia Saria eskuratu zituen besteak beste. Aurten kaleratu dituen azken filmak Youth eta The Lobster dira; azken honek Cannesko Zinemaldian epaimahaiaren saria irabazi zuen. Antzerkian ere sari ugari irabazi ditu lan ibilbide oparoan. 1994ko Noël Cowarden "Design For Living" obraren berrantzezpenari esker, Londresko Kritikarien Elkarteak banatzen duen Etorkizun Handieneko Aktorearen saria irabazi zuen; eta beranduago, 2009an, "A Streetcar Named Desire" obra ospetsuko Blanche DuBois protagnonistaren antzezpen bikainagatik, Londresko Antzerki Kritikarien Elkarteak 2009ko aktore onena izendatu zuen eta 2010ean, aldiz, emakumezko aktore onenaren Laurence Olivier Saria eskuratu zuen. (eu)\nRachel Hannah Weisz (eu)\nRachel Hannah Weisz (Londres, Ingalaterra, 1970eko martxoaren 7a - ), Rachel Weisz izenaz ezagunagoa, aktore ingelesa da. Weisz 1990eko hamarkadan hasi zen aktore lanetan, antzerkian eta telebistan batez ere. Cambridgeko Unibertsitatean ikaskideekin sortu zuen antzerki taldearen antzezpen bati esker, Edinburgheko Festibaleko Guardian Student Drama saria irabazi zuen 1991. urtean. Lehenengo filma, Death Machine izan zen, 1994an, baina aurreneko paper garrantzitsua Keanu Reeves eta Morgan Freemanekin batera agertu zen 1996ko Chain Reaction pelikulan izan zen. Arrakasta, aldiz, The Mummy eta The Mummy Returns bigarren pelikularen eskutik iritsi zen, hala, Evelyn Carnahan britainiar liburuzain eta egitologoa pertsonaiari esker, nazioarteko ospea lortu zuen. Ordutik hona antzeztu dituen beste f (eu)\nRachel Weisz (eu)


Andoni Calles: "Lasaitasuna igarri dut, batez ere" - Soraluze - Plaentxia.eus\nAndoni Calles: "Lasaitasuna igarri dut, batez ere"\nUbane Madera 2018-12-01 09:14\nAndoni Calles bañu hotza hartzen. Argazkia: Fernan Oregi.\nAndoni Calles Wim Hof metodoa praktikatzen ari da buru-belarri urriaz geroztik. Hiru fundamentutan oinarrituta dago berri samarra den metodo hori: arnasketak, hotzarekin kontaktua eta meditazioa (auto-kontrola). Berau praktikatzen daraman hilabete eskasean onura asko igarri dituela dio eta Wim Hof praktikatzea gomendatzen dio edozeini. Are gehiago kontuan hartuta "arnasa hartzea doan" dela eta "bizitza ematen" duela.\nZer da Wim Hof metodoa?\nEgunero arnasketak egin behar dira, hiper-bentilatzeko, gorputzari normalean baino oxigeno gehiago sartuta. Horrekin gorputza alkalinizatu egiten da, eta adrenalina eta pultsazioak igo egiten dira, gorputzaren PHa ere bai… Horrek guztiak estresa kentzen laguntzen du eta gorputzeko defentsak igo egiten ditu, barruko indarra handituz. Eta horrek guztiak gaixotasunei aurrea hartzen laguntzen du.\nEta hotzarekin harremana?\nUrriaren 12tik ur hotzarekin dutxatzen naiz, eta ahal dudan guztietan bainuak hartzera joaten naiz, Mutxanera, Usakora, itsasora… 5-6 minutu 7-8 graduan dagoen ur barruan egotea lortu dut. Meditazioa, berriz, egunero egiten dut esnatu eta berehala, 20 bat minutuz. Gero, arnasketak egiten ditut eta ondoren dutxa hotza hartzen dut. Pentsa, arnasketak egiten igartzen dut aurrera egin dudala. Adibidez, lortu dut 2 minutu egotea arnasa hartu barik.\nIgarri duzu aldaketaren bat?\nBai, batez ere, demaseko lasaitasuna nire buruan. Ideiak, dena, garbiago ikusten dut eta osasuntsuago igartzen dut nire burua.\nInguruan jende gehiago ere badabil Wim Hof metodoa praktikatzen, ala?\nHerrian beste lagun bat ere badabil, bai. Asmoa da herrian taldea egin eta zapatu goizetan-edo elkartzea. Ikastaroetara joaten hastea ere nahi dut. Asmoa da sakontzea. Zeren, gainera, edozeinek egiteko moduko zerbait da: "arnasa hartzea doan da, edozeinek egin dezake eta bizitza ematen du", hori berori dio Wim Hofek adibidez. Nik neuk edozeini gomendatuko nioke Wim Hofa praktikatzea.


Zenbaki konbinatorioak - hiru Presentacion - Urrutiko Lanbide Heziketako Institutua\nEratutako taldeen esentzia soilik kontuan hartzen duten talde konbinatorioak, konbinazioak deiturikoak, analisi konbinatorioaren barnean adar zehatza izan dira, erabilera anitzekin eremu ezberdinetan. Konbinazio hauen zenbakizko espresioak, zenbaki konbinatorioa edo koefiziente binomiokoa izena du.\nZenbaki konbinatorioa edo koefiziente binomiokoa, "r"ko taldetan harturiko "n" elementuzko taldearen konbinazio ordinarioen (errepikapenik gabe) zenbakizko balorea bezala definitzen da, "n" eta "r" bi zenbaki oso eta positibo izanez: n ³ r. Matematikoki, zenbaki konbinatorioa horrela espresatzen da:\nZenbaki konbinatorioak «"n" "r"ren gainean» irakurtzen dira.\nZenbaki konbinatorioen propietateak\nZenbaki konbinatorioek, adar zientifiko batzutan bere erabilera zabala justifikatzen duten hainbat propietate oso interesgarri agertzen dituzte:\nZenbaki konbinatorioen lehenengo propietatea:\nZenbaki konbinatorioen bigarren propietatea.\nZenbaki konbinatorioen beste hainbat propietate orokorrak, ondorengoak dira:\nEdozein zenbaki 0-ren gainean, 1 da.\nZenbaki oro bere gainean, 1 da.\nZenbaki bat 1aren gainean, beti zenbaki hori da.\nXVI. mendean, Niccolo Tartaglia italiarrak, zenbakizko triangelu erregularra proposatu zuen, ondorengo ezaugarriekin:\nTriangeluaren ilara guztiak unitatearekin hasi eta bukatzen dira, eta balore zentralarekiko simetrikoak dira.\nTriangeluaren zenbaki bakoitza, bere gainean (izkinetakoak ezik) kokaturiko bien batura da.\nIlara bakoitzeko elementu guztien batura, 2n. balorearekin bat dator, ilararen ordena "n" izanik.\nDisposizio hau, mota konbinatoriokoa da eta Tartaglia edo Pascal-en triangelua bezala ezagutzen da.\nTriangelu honek, esanahi berezia hartzen du, zenbaki konbinatorio eran espresatzen bada eta bere propietateak ulertzen laguntzen du.\nZenbaki konbinatorioen erabilerak, Newton-en binomioa deituriko espresioa izugarri sinplifikatzen du, zeinek binomioaren n. potentziaren balorea garatzen baitu:\na = b = 1 kasurako binomio hau nabarmenduz, Tratagliaren triangeluko ilara bakoitzaren batura 2n. aren berdina izatearen azalpena lortzen da, ondoren ikus daitekeen eran:


Tornozulotik: Arraun Lagunak Londresko txapela defendatzera\nArraun Lagunak Londresko txapela defendatzera\nAurreko sarrera batean esaten nizuen donostiarrak arituko direla, aurten ere, Londresko Head of the River Race estropada ospetsuan. Beteranoen kategorian, Donostia Arraun Lagunakeko zortzikoa izan zen txapelduna iaz Tamesisko uretan, eta txapela irabazteko asmoz joango dira aurten ere.\nHorren berri ematen digu Diario Vascok gaurko alean kaleratu duen elkarrizketa honetan. Joseba Higos arraunlariak iazko esperientzia kontatzen du, eta aurten dituzten itxaropenen berri ere ematen digu. Eta, diruz laguntzen dituen esponsorrari ere eskerrak ematen dizkio, bide batez.\nBeste gai bati helduz, KAE Ligako webgunean aurredenboraldiko plantillak erakusgai jarri dituzte, baina oraingoan arraunlari bakoitzari buruzko fitxa ere eskainiz (adina, klubetako historiala eta abar). Ikusi dut iaz egindako huts batzuk ez dituztela zuzendu, Donostiarrako arraunlari beterano bati 54 urte botatzen baitizkiote, eta, tira, beteranoa bada baina hainbeste ere, ba, ez.\nEgilea: Tornozulotik - 23:10\nEtiketak: Donostia Arraun Lagunak, Londres, Mugikorra\nDonostiarra: 2011 aurredenboraldiko plantillak\nHITZA: Donostiarrak Londresera begira\nAulki mugikorreko berriak\n1948: Franco Kontxako estropadetan


Iparraldean ere itxaropena du 20. Korrikak bidelagun . El Correo\n669 kilometroan eman dio lekukoa Udalbiltzak Euskal Elkargoari, Baionako alkateak hartu duelarik. / AEK/KORRIKA\nNafarroa Beherean barrena sartu da Iparraldean, gau hotz eta euritsua gaindituta, keinuz eta kolorez betetako eguna bizitzeko\n19 octubre 201718:29\nKorrikak beti uzten du arrastoa igarotzen den tokietan. Nafarroan egin dituen bi egunetan 20. honek arrasto berezia utzi duela esan liteke, lehendik ere euskara gehiago jasotzeko prest eta irrikan zeuden Nafarroa erdialde eta hegoaldeko lurrak -gune 'ez euskaldunak', alegia- ureztatu baititu kilometroz kilometro eta herriz herri; udalen presentzia handiarekin, bide batez.\nErakundeak lagun dituela, inoiz baino indartsuago ari da hedatzen hegoalderantz euskarari bultzada eta garatzeko aukera ematearen aldeko mezua Nafarroan, eta uneoro antzeman da hori Korrikak bertan eman dituen bi egunetan. Izan dira lekukoa eskuan hartuta zonifikazioa bertan behera gera dadin eskatu duten Erriberako alkateak; D eredua sare publikoko ikastetxe gehiagotara heda dadin eskatu duten guraso eta haurrak; euskara Nafarroa osoan ofiziala izan dadin eskatu duten pankartak...\nLarunbatetik iganderako gauean amaitu ditu Korrikak Nafarroa Garaiko lehen ibilerak, beste bitan itzuliko baita aurten protagonismo handia duen lurraldera. Erriberako eta erdialdeko lautadetako giro eguzkitsuaren ondotik (larunbat eguerdian Tafallan zen), Euskal Herriko herri garaienetara hurbiltzea tokatu zitzaion iluntzearekin (Izabatik gertu zen gauerdian). Nafar Pirinioan egin duen gaua, alegia, ez da gozoa izan eguraldiaren aldetik, hotza eta euria izan baititu lagun lasterketak Uztarroze, Itzaltzu, Otsagabia edota Euskal Herri osoko tenperatura baxuenak eman ohi dituen Abaurregaina zeharkatzean. Eguna argitzerako Orreaga inguruan ziren korrikalariak eta, Luzaide pasata, 10ak aldera sartu da Nafarroa Beherean, Arnegiko udalak hartu duelarik lekukoa Iparraldeko lehen kilometroan (647).\nNafarroan bezala, Iparraldean ere aldaketa haizeak eta itxaropena dira nagusi euskarari dagokionez. Lapurdik, Zuberoak eta Nafarroa Behereak badute behingoz euren izaera eta jardun bateratua aitortzen duen egitura, eta euskarari ere eragingo dio horrek. Zentzu horretan, momentu esanguratsu bat dakar gaurko etapak, Ortzaizen Euskal Elkargoak hartuko baitu lekukoa, Udalbiltzaren eskutik hartu ere.\n722.a, doakotasunaren aldekoa\nOndoren, 50 kilometro egin ditu Korrikak arratsaldeko 17:00ak aldera Baionara heldu aurretik. Korrikaren zain egoteko, Korrika heldu dela ospatzeko, hori igarotzen den herri eta auzo gehienetan antolatzen dituzte jarduera bereziak. Igandea izanik, are zabalagoa da gaurkoan agenda.\nGaur dire egitekoak, halaber, doakotasunaren aldeko bigarren kilometroa. Izan ere, batasunaren eta elkarlanaren aldeko Korrika honek gonbidatzen du jende guztia euskarara hurbiltzera, 'BaTzuk' hori osatzera, eta hori errazteko eskatzen du euskara ikastea izan dadila eskubide bat, zerbitzu publiko bat, guztiek izan dezaten euskarara biltzeko aukera, eta ez bakarrik horren kostua euren gain hartzeko gai direnek. Aurrenekoa Gasteizen korritu zen, Baionan 722. kilometroa izango da doakotasunaren aldekoa, eta gainerako hiriburuetan ere badago gordeta kilometro bat aldarrikapen hori plazaratzeko.\nUretan ere ibiliko da lekukoa Baionan, eta Otxandion bigarren kilometroa egin zuten alkateen artean izan zen Baionako auzapez Jean René Etxegarairen eskuetan ere bai, bigarrenez egunean, berak hartu baitu Euskal Elkargoaren izenean Udabiltzako ordezkariak luzatu diona. Euskaltzaleen babesa bermaturik, eragile sozioekonomiko eta instituzional nagusiena ziurtatuko dute Garapen Kontseiluak eta Euskararen Erakunde Publikoak egingo dituzten kilometroek. Lapurdiko kostaldean eta barnealdean ibili ostean, Nafarroa Beherera itzuliko da igande honetan Korrika, Zuberoarako bidean.\nZinebik ohorezko bigarren Mikeldia emango dio Claire Simon zinemagile frantsesari


Udalak 391.737€ bideratuko ditu Garapeneko Lankidetzako proiektuetarako diru-laguntzetarako\nOtsailaren 19tik martxoaren 18ra bitartean zabalik egongo da Garapeneko Lankidetzarako proiektuen urteroko diru-laguntzak eskatzeko epea. Aurten ere Getxoko Udalak 391.737€ banatuko ditu ohiko hiru diru-laguntzen ildoen artean. “Garapen Iraunkorreko Helburuak Garapeneko Lankidetzarako ezinbesteko erreferentzia dira, eta hori dela eta, diru laguntza deialdi honetarako ezinbestekoak. 17 Garapen Iraunkorrerako Helburuen artean daude txirotasuna ezabatzea, klima aldaketari aurre egitea, hezkuntza, emakumeen berdintasuna, ingurugiroaren defentsa edo eta gure hirien diseinua.”, azaldu du Irantzu Uriartek, Garapeneko Lankidetzako zinegotziak.\nDiru-laguntza lankidetza alorrean lan egiten duten pertsona juridikoek eskatu ahal izango dute, esate baterako, GGKEek, kongregazio erlijio-kongregazioek. Informazio gehiago www.getxo.eus/eu/cooperacion-al-desarrollo/subvenciones helbidean. Eskaerak Udaleko webgunearen Administrazio Elektronikoko Bulegoan aurkeztu beharko dira: www.getxo.eus\nLehenengo diru-laguntza ildoak 320.000€ izango ditu, txirotutako herrialdeetan aurrera eramaten ari diren proiektuak finantzatzeko. Horien bidez tokian tokiko gaitasuna eraldatzeko aldaketak bultzatu nahi dira. Horretarako, genero ikuspegia kontuan hartzen duten ekimenek lehentasuna edukiko dute eta baita PNUDek egindako Giza Garapenerako Indize baxua edo oso baxua duten alde geografikoek ere.\nBigarrenez, 56.737€ herritar getxotarrei zuzendutako Sentsibilizazio eta Garapeneko Hezkuntzako proiektuen artean banatuko ditu Udalak.\nHirugarren ildoak 12.000€ aurreikusten ditu krisi egoerei aurre egiteko, eta eskaerak aurkezteko epea abenduaren 1era arte luzatuko da. Krisi egoerak natur kausek edo gatazkek eragin dezakete. Lehen mailako beharrak asetzeko ere izan daitezke edo bere bat-batekotasunagatik aurreko ataletan sartzen ez direnetarako ere. 3.000€ ere adingabeen harrera programetarako izango dira.


Kuxkuxeroak — Gaztezulo\nKuxkuxeroak https://www.gaztezulo.eus/albisteak/kuxkuxeroak https://www.gaztezulo.eus/albisteak/kuxkuxeroak/@@download/image/31p45-2.jpg\nEuskaldunak ziriak ateratzen abilak gara. Batez ere, sagardotegi garaian. Baina ziria sartzen ere ez gara atzera gelditzen. Batez ere, lagun bati sartu behar zaionean. Eta batik bat, hori, gero, Euskal Herri osoak ikusten duenean. Kuxkuxeroak baikara gu.\nMikelen taxiak alde egin zigunetik, ez genuen kamera ezkutuen programarik izan ETBn. Eta oraintxe dugu aukera berria: Kuxkuxero. Ilaski Serranok aurkezten duena. Egia esan, gustura ikusten da, broma ongi ateratzen denean. Oso gustura ere. Baina gustura, besteak diren artean. Gure burua ikustea egokitzen zaigunean, orduantxe komeriak! Beraz, badaezpada, badakizu, ez kasurik egin lan eskaintza arraro bat egitera datorkizunari, zure autoaren koloreagatik adarra jotzera datorren udaltzainari edo auskalo zein xelebreri. Seguru aski, broma izango da eta. Eta broma ez bada ? Izorra dadila.\nEstitxu Fernandez ere aski kuxkuxeroa denez, beste ur batzuetan murgiltzera doa. Bi egunetan, lanpostua, familia, lagunak, bikotekidea, alegia, dena aldatu beharko da bere saio berrian. Gogorra zinez. Baina, norbaiti aldaketa gustatzen bazaio, ez ote da gogorragoa izango atzera bere bizitzara itzultzea? Tira, 48 ordutan ongi probestu badu, gaitzerdi.\nHala ere, nik proba bat egingo nuke. Beraiek hor ari dira jende guztiari ziria sartzen eta jende guztia aldaketara bultzatzen. Nik Estitxuri eta Ilaskiri proposatuko nieke beraien bizitzak bi egunetan trukatzea. Baina alferrik. Broma bat dela pentsatuko lukete eta.\nThierry Roland eta Jean Michel Larque\nUste dut ingelesek futbola asmatu baino lehen hasi zirela TF1-n futbol partidak komentatzen. Eta futbola desagertu eta gero ere segituko dute. Zenbat xelebrekeria ez ote duten esan. Eta esango. Bejondeizuela, estatua bat merezi duzue !\nIpar Euskal Herrian ez da deusik konprenitzen\nPlazer emaiten du Xabier Euzkitzeri Ipar Euskal Herriko euskarazko hitz batzuen entzuteak. Baina lehen plazer bezain bat min hartzen dugu, gero, "Potxolo" kastillanoz mintzo delarik. Euskarazko telebista bat bakarra dugu, eta domaia litaike hola galtzen uztea.


Hau ez da bukatu oraindik | Kirola | Berria\nHau ez da bukatu oraindik\nAthleticek eta Realak Europarako sailkatzeko aukera izango dute jokoan azkeneko jardunaldian. Alavesek eta Eibarrek, berriz, postua baino ez dute izango dantzan.\nJokalariak eta zaleak bat eginda, Susaetari, Iturrasperi eta Ricori egindako omenaldian. JAVIER ZORRILLA / EFE\nAzkena baino ez zaio falta Espainiako Lehen Mailako Ligari denboraldi honetakoak kitatzeko, eta, beti gertatu ohi den moduan, talde batzuek lana burutu gabe daukate oraindik. Multzo horretan dira Athletic eta Reala, biak ere datorren denboraldian Europan jokatzeko saria emango duen aukeraren bila. Ezer jokoan ez dutenen artean daude, aldiz, beste bi euskal taldeak: Alaves eta Eibar.\nAthletic zazpigarrena da oraintxe, eta Sevillaren zelaian emango dio akabera lehiaketari. Seigarren sailkatuta daude espainiarrak, eta hiru puntuko koska dago bien artean. Zuri-gorrien kalterako, Sevillak aukera dauka sari potoloago bat eskuratzeko: laugarren bukatu, eta Txapeldunen Ligarako sailkatu. Aurretik dituen Getafek eta Valentziak kale egin behar dute horretarako. Joaquin Caparrosen taldeak bi puntu goitik dauzka bi horiek, eta ez dirudi galtzeko moduko partidak dituztenik: Valentziak Valladolid hartuko du, eta talde horrek herenegun eutsi zion mailari; Getafek salbazioa lortu berri duen Vila-real jasoko du. Logika betetzen bada, Sevillak zail izan behar luke Txapeldunen Ligarako sailkatzea, eta partida horiek guztiak larunbatean direnez, 16:15ean, Sevillaren irabazteko beharra apaldu egin daiteke beste bi aurkarien emaitzak aldeko ez baditu.\nBeraz, Sevillako partidan hau bakarrik legoke jokoan: seigarren lekua. Athleticek irabazten badu, seigarren izango da, eta beste edozein emaitzarekin, ez. Eta hemen azaltzen da Reala, eta txuri-urdinek Espanyolen zelaian jokatuko duten partida. Athleticek galtzen badu eta Realak irabazi, gipuzkoarrentzat izango da zazpigarren lekua. Horixe da aukera bakarra Imanol Alguacilen jokalarientzat. Baina ez da lan samurra izango, Espanyol egoera berean baitago, Realaren puntu kopuru berarekin. Harentzat ere irabaztea da aukera bakarra, eta Athleticek galtzea.\nLasaiago ibiliko dira Alaves eta Eibar, biak etxean ariko baitira, eta postua baino ez baitute jokoan. Alavesek Girona hartuko du larunbat gauean (20:45); aurkariak ia ezinezko du mailari eustea. Eibarren, berriz, igande arratsaldean (16:15) Bartzelona egongo da, Ligako txapelduna, baina Txapeldunen Ligan belarrondokoa hartutakoa. Ikusi beharko da zein talde aterako duen. Alavesek eta Eibarrek lehen hamarren artean bukatu nahi dute.


Espezie ezaguna da onddoetaz gutxi dakitenen artean ere, saltzeko asko landatzen den espeziea baita. Ostra-forma bereizgarria du eta hainbat hostozabalen enborrean aurki daiteke talde soropilduetan; ohikoagoa da deskonposatzen ari diren enborretan baina bizkarroia ere izan daiteke batzutan. Landatzeko erraza eta merkea da, horregatik landatzen da hainbeste.\nAzken eguneraketa: 2013/04/04\nDeskribatzailea: (Jacq.) P. Kumm. (1871)\n4-15cm-ko diametroa. Kolore aldakorrekoa: gris iluna, gris argia, morexka, horixka, arre grisaxka... Kutikula leuna eta distiratsua. Ganbila garapenaren hasieran, berehala zapaltzen da eta ostra-forma hartzen du azkenik. Ertza luzaroan mantentzen da biribilkatua.\nSarri ez da agertzen. Agertzen denean 1-3cm-ko altuerakoa eta 1-2 cm-ko lodierakoa, eszentrikoa edo albo batean kokatua. Motza eta sendoa, sarri oinarrian mizelio-kapa zuri batez estalia.\nOrriak zurixkak, finak eta estuki kokatuak, aldakorrak eta oso dekurrenteak. Marfil-kolore bereizgarria izaten du.\nTrinkoa eta zurixka; samurra hasieran baina denborarekin egitura nahiko elastikoa hartzen du. Zapore gozoa du eta baita usaina ere, baina bigarrena adinarekin galdu egiten edo desatsegin bilakatu.\n8-11 x 3-4 mikrakoak, zurixkak, eliptikoak, leunak eta hialinoak.\nEspezie lignikola da, hainbat hostozabal espezieren gainean aurkitu daiteke, desakonposatzen ari direnean, eta batzutan bizkarroi ere izan daiteke. Baso heze samarretan agertzen da, sarri talde soropilduetan.\nUrte osoan aurkitu daiteke, baina ohikoagoa da udaberri hasieran eta udazkenean.\nJangarri ona da, hobea gaztea denean. Asko landatzen da saltzeko.\nPileoa zurixkatik beix-arrosaxkarakoa du. Usain konplexua du baina irin-kutsu nabarmenarekin, eta nazkagarri samar bilakatzen da zahartzean. Jangarri onada.\nKolore zurikoa, orriak dekurrenteak dira baina ez dira estipearen oinarrira iristen. Pileoaren ertzetan harizpi modukoak ditu zintzilika.\n5cm baino gutxiagoko diametroko pileoa du eta orri gorrixkak. Mamia mingotsa du eta ehundura larrukarakoa.


Isaak Babel - Wikipedia, entziklopedia askea.\n(«Isaac Babel» orritik birbideratua)\nOdesa, 1894ko ekainaren  30a\nButyrka prison , 1940ko urtarrilaren  27a (45 urte)\nitzultzailea, kazetaria, gidoilaria, antzerkigilea, idazlea, prosalaria, editore-laguntzailea, gerra-berriemailea, gudaria eta zinema zuzendaria\nIsaak Emmanuilovitx Babel (errusieraz: Исаа́к Эммануи́лович Ба́бель; Odesa, Errusiar Inperioa, 1894ko uztailaren 13agreg./uztailaren 1ajul. - Butyrka espetxea, Mosku, Sobietar Batasuna, 1940ko urtarrilaren 27a) errusierazko idazlea izan zen. Judua zen jatorriz. Errusiako Iraultzaren alde egin zuen, eta Armada Gorriko zaldunerian sartu zen 1920an. Popuchiki («bidaiako lagunak») taldean parte hartu zuen. Sentiberatasun handiko idazlea izaki, zorroztasunez azaldu zuen bere garaiko bizimodua. Nobelak, ipuinak eta antzezlanak argitaratu zituen. Aipagarrienak hauek dira: Judu ipuinak (1917), Zalduneria gorria (1926), Odesako ipuinak (1931) eta Lehen maitasuna.\n2 Zaldieria gorria\n3 Bi kulturatako partaide\nLiteratura-garapena[aldatu | aldatu iturburu kodea]\nBizitzea tokatu zitzaion iraultza-aldiak eta 1920ko hamarraldian Errusiak bizi izan zuen egoerak bi norabidetan baldintzatu zuten Babelen literatura-garapena. Kontuan izan behar da, alde batetik, errusieraz adierazten zen literatura judua erabat desagertu zela judu-errusiar aldizkariak ixtera behartu zituztenean -esparru horretan kokatzen da Babelek 1913an argitaratu zuen lehen lana: Staryj Slojme (Salomon zaharra, Kieveko Ogni aldizkarian argitaratu zen ipuina)-. Garai hartan, errusierazko literatura juduaren ordezkari asko sobietar literatura gaztean sartu ziren, eta Babel bilakatu zen denetan ezagunena. Bestalde, gizarte -eta literatura-irakinaldi hartan indarrean zen balio-sistemak bultzatuta, herriak ideal berriak beretu eta barneratuko zituen itxaropena jaio zitzaion idazleari. Sustrai juduetan eta sobietar abertzaletasunean oinarrituta idatzi zuen Babelek lanik onena, mundu osoko literaturan obra bakar izango zena: Konarmija (1926, Zaldieria gorria).\nZaldieria gorria[aldatu | aldatu iturburu kodea]\nHogeita hamalau kontakizunez osatutako bilduma da (1933ko argitaralditik aurrera, hogeita hamabost), eta ez ditu ehun eta berrogeita hamar orrialde inguru baizik. Zortzi argitalpen izan zituen 1926tik 1933ra. Oro har, kritikak oso harrera ona egin zion liburuari, baina salaketa politikoak ere izan zituen hasieratik.\n1920ko udan, Zaldizko I. Gudarostean zegoela Babelek idatzitako barne-egunkarian, argi ikusten da idazle gazte hark zer-nolako egoera bizi zuen. Kirill Liutov izengoitipean, kolaborazioak idazten zituen Krasnyj Kavalerist (Zaldun gorria) egunkarirako.\nZaldieria gorria liburuko narratzaileak (Liutov deituraz agertzen da) kontraesan nabarmenak erakusten ditu adierazten dituen iritzien eta portaeraren artean. Bakardadera kondenaturiko judu eskolatu hura -judua zelako bezainbat eskolatua zelako bakardadera kondenatua- beldur zen etxean eta auzoan ezagutu zuen kultura judua galduko ote zen, baina, aldi berean, irrikan zegoen kosakoen mundu hasa eta izukaitz hartan iraultzaren ideologia zabaltzeko eta txerarazteko. Hala ere, ez zuen guztiz bat egiten iraultzak aldarrikatzen zituen printzipioekin: juduen bizitoki eta mundu itogarriak atzera eragiten zion, kosakoen basakeriak izu-larritu egiten zuen, eta baita boltxebike batzuen fanatismoak ere.\nBestalde, Zaldieria gorria aldizkariko kontakizunen ordena ez dator bat benetako gertakarienarekin. Errepikatzen diren zenbait elementu paralelok osatzen dute liburuaren barne-jostura korapilatsua: kristau mitologiako hainbat irudi, folklorekoak, zeruko argizagiak, koloreen sinbolismoa eta beste hainbat leitmotiv. Aipatutako elementu horien bizitasuna eta erabili zuen hizkuntza distiratsua konbinaturik, prosa apaingarri deitu zaion idazkera sortu zuen Babelek.\nSkaz formak (aho-hizkeraren estilizazioa, gizarte-maila apaletakoena, batik bat) eta Babelen hizkeraren berezitasunek oso ongi transmititzen dute kosakoen mundu basati hurbilgaitzak sortzen duen izua. Zaldieria gorriaren narrazio-ehundura guztia elkarrekin nahasten diren hainbat gaiz osatua dago: hasidismoarekin zerikusia dutenetatik hasi, poloniar katolizismotik pasatu, eta kosakoen mundua islatzen dutenetaraino, ia hirurehun urtez elkarrekin izandako historia islatzen dute. Egilea hiru ikuspegietan jartzeak halako harmonia bat ematen dio testuaren antolaketa zorrotzari.\nBi kulturatako partaide[aldatu | aldatu iturburu kodea]\nOdesskie Rasskazy (1921-1932, Odesako ipuinak) izeneko lanean, Ukrainako portu-hiri hartako unibertso berezia erakusten da. Horretarako, Odesako hizkera erabiltzen du egileak, ukrainerazko eta yiddishezko esaeraz jositako errusiera, alegia, hura baitzuen gogokoena, bere ama-hizkuntza baitzen. Gaiak juduak dira erabat, eta Odesako gaizkileen eta lapurren mundua deskribatzen du; egilea, ordea, ez da mundu horretako partaide. Gogo biziz eta inbidia pittin batez idatzitako ipuinak dira, kanpotik, betiere. Liburua irakurtzean, ozen entzuten da desagertzen ari zen juduen mundu hark Babeli sortzen zion galdu-mina eta pikaro jende harekiko sentitzen zuen halako erromantizismo moduko bat.\nInor ondorio okerrak ateratzera eraman lezake hil ondoko argitaraldietan Istorija moej golubjatni, Pervaja Ijuhov, V podvale eta Probuzdenie (Nire usategiaren istorioa, Lehen maitasuna, Sotoan eta Esnatzea) ipuinak Avtobiograficeskie Rasskazy (Kontakizun autobiografikoak) izenburupean bildu izanak.\nAlde batetik, ipuin horiek ez dute ziklo bat osatzen, eta, bestetik, tratatzen diren gertaerak eta egoerak ez dira idazlearen biografiatik ateratakoak, nahiz eta haren haurtzaroko giroa maisuki islatzen duten. Ipuin horietako elementu giltzarria, bestalde, haurraren ikuspegia da: begirada horrek ez ditu ezagutzen, ez bereizten, prozesu historikoetatik jaio diren gizarte-mailak eta erkidego nazionalak. Begirada hori bat dator neurri batean Babelek beti izan zuen posizio urrun eta inpartzialarekin. Besteetatik bakartuak bizi ziren juduen eguneroko bizimodua, pertsekuzioak eta pogromak bigarren planoan gelditzen dira haurraren bizitzako gertakari garrantzitsuagoen atzean: amodioaren aurkikuntza, lehen iruzurra, lehen maisua, eta abar. Hain zuzen ere, herriaren patu historiko gogorra bigarren mailan erakuste horrek ematen die ipuin horiei benetako kutsu tragikoa.\nBi antzezlan nagusi idatzi zituen Babelek: Zakat (1926-1927, Ilunabarra) eta Marija (1935, Maria). Lehenengoak paper berezia jokatzen du Babelen literatura-biografian. Antzezlanaren gaia Odesako ipuinetatik aterata dago, eta hangoak dira, orobat, obrako giroa eta pertsonaiak ere.\nEpikaren generoan gertaera bitxi soil bat zena, ordea, gai jasoago eta seriosago bilakatzen da forma dramatikoan. Belaunaldien ordezkapenaren betiereko tragediaren gaia lehen ere erabilia zen errusierazko antzerkigintza juduan, baina Babelen lumak maisulan bilakatu zuen tragedia hori, zeren eta herri juduak Bibliako antzinako jakinduria historian zehar bereganatu eta eguneroko jakinduria bilakatu baitzuen. Bestalde, ilunabarraren sinbolismo zabalak juduen aro patriarkalaren eta antzinako bizimoduaren galera adierazten du. Babelek ez zion mundu hari negar egin, baina hari itsatsita geratu zen, eta ez espiritu soilez, baita gorputzez ere. Idazleak ez zekien egunsentia nolakoa izango zen eta zer-nolako mundu berria argituko zuen. Estutasuna eta goibeltasuna nabarmen antzematen dira antzezlan horretan, eta obra horrek markatuko zuen, hain zuzen, Babelen beraren ilunabarraren hasiera ere. Politikaren munduko beste gertaera askorekin batera (Stalinen diktaduraren hasiera, nekazarien hondamendia, industrializazio basatia), garrantzizkoa izan zen Babelek hain maitea zuen herri judu tradizionala Errusiatik aienatu izanak: judu-errusiar idazlea jaio eta hazi zen mundua betiko desagertzea ekarri zuen horrek.\n1930eko hamarkadan idatzitako zenbait kontakizun Babelen maisulanen artean sartu behar dira zalantzarik gabe, bai ikuspegiaren zorroztasunagatik, bai deskripzioen distiragatik, bai oharmen psikologiko zehatzagatik: Doroga (1930, Bidea), Ulica Dante (1934, Dante kalea) eta Di Grasso (1937).\n1925etik aurrera, zinemarako lan egin zuen, filmetarako argumentuak idazten. Hasieran, Sholem Aleichem idazlearen gaietan oinarritu zen; gero, bere ipuinetatik atera zituen; eta, azkenik, enkarguzko lanak egin zituen, soldata ateratzea beste helbururik gabe. Babel bidelagunen multzoan sailkatu zuten, hau da, langile-klaseari eta haren literaturari leial izatea zin egin ez zioten idazleen multzoan, lehenbizi, etengabeko eraso politikoen pean zegoelako, gero, gerra zibilari buruz margotu zuen koadroa behar bezain heroikoa ez zelako, eta, azkenik, isilik egon zelako. Gorkiren sostengua eta adiskidetasuna benetako babesa izan ziren Babelentzat. Baina hura hil ostean, purga handien mende erori zen Babel: atxilotu, eta Siberiara eraman zuten.\nBabelen obraren funtsa aurkakotasunean oinarritzen da gehienetan, eta talka hori izan ohi da kontakizunaren mamia: humanismoa - ankerkeria, idealismoa - sentsualitate baldresa, erabakitasun heroikoa - zalantzak, pertsona eskolatuak - kosakoak, ironia - sentimentaltasuna, eta abar. Dikotomia horren presentzia atergabeak Babel erromantiko gisa ikusarazten digu askotan. Idazleak berak idatzita utzi zuenaren arabera, Gogol, Maupassant, Flaubert eta Gorki gaztea izan ziren harengan eragin handiena izan zuten idazleak. Nolanahi ere, erabilitako gaiengatik eta idazkeragatik Errusiako 1920ko Belaunaldiko literatura-mugimenduan sartzen den arren, ez da ahaztu behar errusieraz idatzitako literatura juduaren barruan ere kokatu behar dela Isaak Babel.\nBehin estalinismoa bukatu eta gero, Babelen idazlanak argitaratzen hasi ziren pixkanaka-pixkanaka, eta haren izen ona bere tokia hartzen joan zen berriro. 1960 ingururako, mundu osoan zabaldu zen Babelen obrari buruzko interesa, eta, geroztik, ez du gutxiagora egin.\nWikimedia Commonsen badira fitxategi gehiago, gai hau dutenak: Isaak Babel\nOrriaren azken aldaketa: 23 otsaila 2019, 12:19.


kritiken hemeroteka » Zuk ez?\n« Ezinezko harremana | Mendebaldar zoomak eta travellingak »\nIzua / Lydia Flem (Joxan Elosegi) / Alberdania, 2006\nZuk ez? Aritz Galarraga / Gara, 2006-10-07\n“Zigor-ukaldi batek bezala zartatzen du. Zure baitatik ateratzen zaitu, hitzetatik, analisietatik, arrazoitik urrun, zentzuetatik kanpo. Kito dira sentimenduak, harena da leku guztia. Biluzik ganibetaren eskua bezala”. Paragrafo horrekin hasten da Izua, Lydia Flem idazle eta psikoanalista frankofonoaren liburutxoa. Asko markatzen dute hasierek: liburu batenak, liburu kritikarenak zein beste edozein testu motarenak, bistan da. Amua behar du hasierak, irakurlea bertan harrapatzeko gai izan. Kasu honetan, afizioaren gajeak, hiruzpalau aldiz ekin behar izan diot irakurketari. Horrek ez du, baitezpada, liburuari buruzko ezer esan nahi, ez bada irakurle honi buruzkoa. Hala ere, esan beharra dut Izua-ren hastapen horrek agerian uzten dituela gerora narrazioaren tonua markatzen duten hainbat klabe: esaldi laburrak, kolpe zuzenak, abiadura, halako larritasun bat irakurlearengan.\nIzua liburuak, hitz gutxitan azaltzeko, bat-bateko herstura krisiak jasaten dituen pertsona baten eguna kontatzen digu. Biharamunean New Yorkera eramango duen hegaldiak ito egiten du zeharo eta aurreko ordu horietan etengabeak dira krisiak: auto-ilaretan (“bolantean xartaka ari naiz mekanikoki”), hegaldiaren gertutasunari erreparatzean “nahiago nuke pakebote batean ontziratu eta Atlantikoa zeharkatzen hiru aste eman”), museoan (“artisten eta lanen izenak hasi zen banan-banan idazten, haiei bereziki erreparatu gabe”). “Uneoro gaude arriskuan”, dio pasarte batean protagonistak, “ezin jakin sekula aurrez noiz azalduko den”. Baina ekaitzaren osteko barealdiaren gisara, kontrajarririk, sosegua berreskuratzen duen unearen berri ere badaukagu: medikamentuek efektu egiten diotenean, esaterako, edota ordenagailuaren aurrean jartzean. “Gogoko dut bizitza birtuala. Agorafobikoen, klaustrofobikoen herabeen eta fobiko guztien irtenbidea da”.\nAzken batean, izuaren, hersturaren, larritasunaren, itoaldiaren (panique deitzen dio Flem-ek) deskribapen saiakera egiten da narrazio honetan. Gaitz ezezaguna ezagutzen laguntzen digu. “Zein ote da gaitz ikusezin hau?”. Beste modu batean esanda, erabat arrunta den fenomeno baten ez-ohiko testigantza eskaintzen du Izua-k. Izan ere, “herstura ez da diabetes edo kolesterolaren antzera neurtzen, ez oraingoz”. Idazketaren aldetik ere lanketa berezia egin da herstura egoera hori transmititzeko. Eta egia da nolabaiteko estutasun sentimendu batek hartzen duela irakurlea: esaldi motz eta jarraituak, elkarren arteko sintaxi harreman landurik gabekoak, interpelazio zuzenak… eta baliabide horiek guztiek narrazioari ematen dioten abiadura. Modu horretan, Flem-ek muga-mugara eramaten ditu pertsonaia, idazkera eta baita irakurlea bera ere.\nAlberdania etxearen Zerberri sailean kaleratu izana ez da kasualitatea. Sail horren baitan “saio laburrak, lekukotza eta gaur egungo gaiak” biltzen dira eta Lydia Flem-en liburu honek, zergatik ez, badu hiruetatik zerbait. Asmo literarioarekin jantziak, aipatu muga-egoera horren esperientziari buruzko gogoetak egiten dira. Lehentxeago esan bezala, testigantza baliogarria ere bada. Eta, era berean, gaurkotasun handiko gaia lantzen da, izuarena, maila indibidualean nahiz kolektiboan bizi dena. Galde iezaiozue bestela, orain egun gutxi, bidaiariek eurek “musulman itxura” izateagatik hegazkinetik kanporatu zuten irakasle sevillarrari.\n“Inork ez du deus esaten hartaz”. Eta bat-batean, haustura. Andy Warholek zioena gogoratuz, makina izatea desiratzeraino: “Arazo gutxiago dituzte makinek. Makina izan nahiko nuke. Zuk ez?”.


2018 Gida Terapeuta fisikoen soldatak. | Batez besteko kirolaren PT irabaziak\nTerapeuta fisikoaren soldatak: PTren inguruko ordainketak egiteko gida\nTerapia Fisikoa Soldata: Estatu batek Estatuko Gidaren arabera\nKirol fisioterapeutikoaren soldatak: zer egin behar den gogoan\nZer da Animal Terapeuta fisikoa?\nLaneko Terapeuta Hard Work\nZure terapeuta fisikoko ekipamenduen zerrenda\nZer da fisioterapeuta bat?\nTerapia fisikoa aprobetxatu al dezakete?\nTerapeuta fisikoaren elkarrizketa\nTerapeuta fisikoa enplegua bilatzea\nPrest zaude fisioterapia eskolarako?\nTerapia fisikoa laguntzailea\nThe terapeuta fisiko baten soldata (PT) is variable, depending on various factors, such as education, location, experience and skill sets. So, how much actually does a physical therapist make?\nArabera Labor Estatistika Bulegoaeta, average pt salary for physical therapist and sports therapist in the United States $ 86,520 da urtean, which is 103% higher than the average salary of Americans. The median pay for a physical therapist is $41.59 per hour, $1,663 per week and $7,210 per month. There is variance within the different disciplines such as a dedicated sports physical therapist.\nHemen PT batez besteko soldata vs batez besteko errenta nazionala da:\nTerapeuta fisikoa $ 41.59 $ 1,663 $ 7,210 $ 86,520\nErrenta nazionala $ 20.45 $ 818 $ 3,545 $ 42,540\n2 Soldata mailak: ziurtagiriak eta senior ordainagiriak\n2.1 Soldata hastea: zer espero dezakezu sarreran\n2.2 Ordaindutako estatu nagusiak: zer eskualdeek soldata handienak dituzte\n2.2.2 Ez-eremu metropolitarra\n3 Goi mailako ordainketen industriak: gehiago ordaindu ahal izateko bokazio guneak\n4 Terapeuta fisiko guztiak dira medikuak?\n5.1 Faktore asko kontuan hartu behar dira\n6 Terapeuta fisikoen motak\n6.1 Karrera berriak sortzen ari den industria\n7 Malgutasuna kokapenaren gakoan goi-mailako irabaziak lortzeko\nGaur egun Interneten dagoen informazio kopuru zabala dela eta, jendeak ia nahi dutena ezagutu eta lortu nahi duten karrera bati buruz jakin beharra dago. Lanbide bat burutzen duen lanaren deskribapen bat lortzeko urte jakin baterako proiektu bat aurkitzeko, jendea aurkitzeko duten balioa eskerga izan daiteke. Horregatik, fisioterapeutak eta haien eginbeharrei buruzko datuak ezagutu nahi badituzte, ikertzen ari diren linean begiratu dezakete, alorreko titulua lortzeko erabakia hartu aurretik.\nHasteko, jende gehienak zer egiten duen jakiteko interesa du, zenbat ordu lan egiten duten, zer ikusten duten gaixo motak, ikus ditzakezun ingurune motak eta lagundu dezaketen beste gauza batzuk. erabaki informatua eginez. Horrekin lotuta, hemen aipatu ditugun zenbait karrera ekitaldi eta elkartutako soldata informazioa nabarmentzen da.\nSoldata mailak: ziurtagiriak eta senior ordainagiriak\nZiurtagiriaren egiaztagiriak gutxienez $ 60,600 urtean irabazten du, hau da, $ 29.13 orduko eta $ 5,050 hilean. Senior batek $ 120,000 urtean batez beste bat egin dezake kokapena, esperientzia, eta abar.\nSoldata hastea: zer espero dezakezu sarreran\nTerapeuta fisikoko soldata hasten da batez beste urtean $ 57,220 urtean gehienez $ 105,900 sakatuz. PT laguntzaile batek $ 34,735 $ inguruan gutxi gorabehera $ 66,460 mugitzen has daiteke espero hasteko.\nZenbait kasutan, banako batek ez daki non kokatuko diren ikasketak burutzen direnean. Hala eta guztiz ere, oraindik ere nahi dute zenbat irabazten dute irabazten dute karrera hau lortzeko. Egoera horretan gertatzen direnentzat, gutxi gorabeherako zenbatekoak eman ditzaketen informazioa da, urtero lortutako batez besteko zenbatekoaren arabera. Adibidez, terapeuta fisikoko batez besteko soldata hasten da $ 57,220 (full time) edo $ 34,735 (Part-time). Banakako zenbateko zehatzagoa ere mugatu daiteke Nevada bezalako estatu nagusietako batean lan egin nahi badute. Kasu horietan, jendeak 33% gehiago irabazten du arlo honetan lan egiteko.\nOrdaindutako estatu nagusiak: zer eskualdeek soldata handienak dituzte\nThe Silver State Nevada is the best-paying state for physical therapists. The average physical therapist salary in Nevada reaches up to $115,670 per year, which is approximately 33% higher than the mean PTs pay. Check out the remuneration level in your state, by clicking hemen.\nInguru metropolitarraren kasuan, Las Vegas is the highest paying city. Other choices are Fairbanks (Alaska), Jacksonville (Florida), Roanoke (Virginia) and McAllen-Edinburg-Mission (\nInguru ez-metropolitarretan, lanean Upper Eastern Shore, Maryland or Ipar mendebaldea Iowa can bring you income as high as $118,000 per annum.\nIpar-mendebaldeko Iowa $ 56.84 $ 2,274 $ 9,853 $ 118,230\nBeste Nevada $ 55.50 $ 2,220 $ 9,620 $ 115,440\nLower Savannah South Carolina $ 54.62 $ 2,185 $ 9,467 $ 113,600\nGoi mailako ordainketen industriak: gehiago ordaindu ahal izateko bokazio guneak\nEtxeko osasun zerbitzuak Industria ordaindu onena da, azaltzen den taulan adierazten den bezala. Ordainsariak $ 95,440 urtean irits daitezke ($ 45.88 orduko).\nEtxeko Osasun Zerbitzuak $ 45.88 $ 1,835 $ 7,953 $ 95,440\nKudeaketa aholkularitza tekniko eta zientifikoak $ 44.31 $ 1,773 $ 7,681 $ 92,170\nAdministrazio eta Laguntza eta Hondakinen Kudeaketa eta Antolaketa Zerbitzuak $ 44.26 $ 1,771 $ 7,673 $ 92,070\nAdministrazio eta Laguntza Zerbitzuak $ 44.26 $ 1,771 $ 7,673 $ 92,070\nEnplegu Zerbitzuak $ 44.25 $ 1,770 $ 7,669 $ 92,030\nIturria: Estatu Batuetako Lan Estatistika Bulegoa\nMoneta: dolarretan (USD)\nTerapeuta fisiko guztiak dira medikuak?\nAurretik, mediku batek galdetu zidanean, erantzuna bai izango litzateke, baina ez mediku medikua izatea. Gaur egun, ordea, ez da arraroa karrerak noizean behin aztertzen diren modua aldatzea. Izan ere, erantzukizun gehigarriengatik, fisioterapeutak bezalako profesionalek ohiko orduak ere garatuko dituzte egiaztapen eta lizentzien eskakizun berriekin. Horregatik, fisioterapiaren azken aldaketak egin nahi dituzunentzat, profesional hori gaur egun jakiteko interesa zaiteke, 2015-ekin batera, Terapia Fisikoaren Programako Doktorearen zati bat.\nPrograma honek ikasleei beren hautagarritasun eskakizunak prestatzeko diseinatu da. Zehatzago, berrogeita hamar estatuetan ematen den fisioterapia-azterketarako. Fisioterapia Programa Doktorea burutu ondoren, norbere buruari jarraipena egiteko eta ikasketarako prestakuntza jarraitzen dute. Arau berri horiek ezartzean, 2020 urtea fisioterapeutak fisioterapiako mediku aitortzat joko duten urtea da.\nPertsona batek karrera motaren bat erabakitzen duenean, jakin nahi dutena lehenengoa da, zenbatekoak bere industrian urtero irabazten duen. Zorionez, badirudi informazio merke hori nahiko ongi dagoela eta horiekin erlazionatutako beste galdera batzuei erantzun diezaiekete. Hala ere, nabarmentzekoa da Lan eta Estatistikako Bulegoa, gobernu agentzia honek deskribapen lanak eskaintzen dituelako, etorkizuneko aurreikuspenak eta gaur egungo zenbatekoak Amerikako Estatu Batuetan kokatzen direlako.\nFaktore asko kontuan hartu behar dira\nHorretarako, galderari erantzuteko, zenbat fisioterapeuta egiten du urtero? Garrantzitsua da erantzuna nabarmen alda daitekeela faktore askoren arabera, non jendea lan egiten duten, zein enplegatzen duten industriak (hau da, etxeko osasun-zerbitzuak, enplegurako zerbitzuak, administrazio eta laguntza zerbitzuak, kudeaketa eta aholkularitza teknikoko zerbitzuak, etab. antzekoak.\nHori dela eta, norbanako batek egin dezaketen soldata potentzialean interesatuta badago, zehaztapen hauek kontuan hartu beharko dituzte, soldata informazio zehatza lortzeko. Kasu bakarra duzula parte hartu nahi gure direktorioan zerbitzu bat eskaintzen, ez izan zalantzarik, zure datuak erregistratzeko. Zorte on! Irakasleak Roanoke kategoriaren arabera Bidelan Duzu minik dute. Horiek emango dizu instalazio?\nTerapeuta fisikoen motak\nBeste faktore garrantzitsu bat pertsona batek jakin behar du lanbide hau ikertzeak aukeratzen duen terapeuta fisiko motak direla. Nahiz eta jende askok ez daki, kirol fisikari terapeutak, lan terapeutak, fisioterapeutak,\nPT geriatria, PT pediatria, PT neurologikoa eta abar. Mota bakoitzak tratatzen dituzten pazienteen erantzukizun espezifikoak ditu. Horregatik, garrantzitsua da fisioterapeutik zenbat ordu irauten duen edo terapeuta fisikoko fisioterapeuta gehienek fisikari fiskala ordaintzen dutenean, faktore horiek kontuan hartu behar dituztela ikertzeko.\nKarrera berriak sortzen ari den industria\nAzken urteotan, karrera batzuk egiteko aurreikuspenak beste batzuk baino distiratsuagoak dira. Horietako bat terapeuta fisikoa da. Industria hori denboran zehar etengabe eboluzionatzen ari delako eta jolasten ari diren eginkizuna da behar duten tratamendua jasotzen duten pazienteen integralerako, mediku karrera mota honetan sartu ahal izateko. Izan ere, lanbideetako pertsonak terapeuta fisikoko medikuak izendatuko dira 2020 bezain laster. Hori dela eta, ibilbide mota hau lortzeko interesa duten pertsonek aukera ugari izango dituzte ingurune eta ezarpen ugaritan lan egiteko, hala nola etxeko osasun-zerbitzuak, enplegurako zerbitzuak eta beste batzuk.\nMalgutasuna kokapenaren gakoan goi-mailako irabaziak lortzeko\nGainera, gizabanako batek irabazten duen soldata faktore erabakigarria bada, jakingo dute gauza asko. Esate baterako, terapeuta fisikoei ordainpeko altuena linean aurki daiteke, jendeak aukeratzen eta aukeratu nahi dituen tokiak aukeratu ahal izateko. Soldata horientzako eremuak ere asko alda daitezke, eguneko soldata, ordurako tasa edo hilabeteak zenbatekoak zehazten dituzten faktore askok.\nOrdainketa hori modu egokian kalkulatzeko, pertsona fisioterapia lantzeko tokia ezagutu behar da, zein lan egingo duten ingurumena (osasun-zerbitzuak vs. enplegu zerbitzuak) eta lanaren izenburua.


Gure sektorea — Baskegur\nEuskadiko basogintzaren (egurra) sektorea\nEuskadiko basogintzaren (egurra) sektorearen balio-katea baso-jabeekin hasten da.\nBasogintzaren alde egindako apustuari esker, 0 km-ko lehengaia dugu, eta askotariko onurak ere sortzen ditu ingurumenarekin eta ekosistemekin lotuta.\nBasozainen konfederazioan elkartuta dauden Euskal Herriko baso-jabeen hiru elkarteekin batera, baso-jabeen interesak defendatzen ditu Baskegurrek, basoak bertan behera ez uzteko lan egiten du, eta lankidetza-proiektu berritzaileak egiten ditu hainbat arlotan, basoen osasunaren arloan, esaterako.\nBizkaian, 3.100 bazkidek baino gehiagok kudeatzen dute lurraldeko baso-azalera produktiboaren % 50 baino gehiago. Gipuzkoako Basogintza Elkarteak 2.527 bazkide ditu, eta probintziako basoen % 50 zaintzeaz arduratzen dira.\nAzkenik, Arabako baso-jabeek lurraldeko baso landuen % 40 inguru kudeatzen dute; gaur egun, 507 bazkidek osatzen dute elkartea, eta 13.000 ha-ren jabe dira guztira.\nBaso-kudeaketarekin lortutako produktuei dagokien balioa emateko, beharrezkoa da zuhaitzak mozteko, prozesatzeko eta industrietara garraiatzeko lanak egitea. Lan horiek egurra edota biomasa aprobetxatzeko lanen barruan sartzen dira.\nEgurra aprobetxatzeko lan horiek zeregin horretan espezializatutako enpresek egiten dituzte, eta Euskadiko mendien ustiapen-baldintzetara egokituta daude: lurraren malda handiak, lurren eta aprobetxamendu-loteen batez besteko magnitude txikia, bide-azpiegitura, baldintza meteorologikoak, etab. Enpresa horiek, gainera, lan handia egiten dute produktuak sailkatzeko, eta hainbat xedetara bidera daitezke: altzarietarako zerratze-industriara, zurgintzara, eraikuntzara edo enbalaje eta paletak egitera, orearen eta paperaren industriara, bioenergiara, etab. Aprobetxamendu hori partikularren nahiz udalen eta aldundien mendietan egin daiteke; azken horietan, enkante publikoen bidez egiten da normalean.\nAprobetxamenduko enpresa horiek egurra ere erosten eta saltzen badute, enpresa errematatzaileen taldean sartzen dira; Euskadin, AREFOR da enpresa horien elkartea.\nAprobetxamenduko enpresa horiek egurra erosten eta saltzen ez badute, basolanen enpresen taldean sartzen dira; Euskadin, BASOLANAK ELKARTEA da enpresa horien elkartea.\nZerratze-industriaren bidez lortzen da altzariak, zurgintzako produktuak, eraikuntzarako elementuak, enbalajeak, paletak, habe beteak edo zur-xaflazko habeak, kofratu-panelak eta abar egiteko beharrezkoak diren oholak, tabloiak edo panelak.\nEuskadiko zerratze-industria dibertsifikatuta dago, bai tamainari bai produktuei dagokienez, eta SECOMA eta SOGESA elkarteen bidez daude antolatuta.\nPaleten eta enbalajeen fabrikazioa\nPaletak eta enbalajeak dira egurraren erabilera garrantzitsuenetako bat, eta, oso material eraginkorra eta moldakorra izateaz gain, jasangarritasun maila handia ematen dio salgaien garraioari mundu osoan.\nEuskadin, produktu horiek fabrikatzen dituzten egur-enpresa asko daude, eta AFEI da horiek ordezten dituen elkartea.\nAltzarigintza eta zurgintza\nGure historian gehien erabili izan den materiala da egurra, eta, gaur egun, altzariak eta zurgintzako produktuak egiteko erabiltzen da; gure egunerokoan erabiltzeko elementuak ematen dizkigu, erabilera anitzeko elementuak, nortasun handikoak, naturaltasuna dutenak, arinak, sendoak eta intenporalak, ikusteko goxoak eta ukitzeko atseginak direnak, hain zuzen.\nGure mendietan dagoen kalitate handieneko egurra xede horietarako erabiltzen dute Euskadin hainbat erakundetan biltzen diren enpresek. Hauek dira erakunde horiek: EGURLANDUA, AROTZGI, ACEVI eta SEA EGURRA ETA ALTZARIA.\nEraikuntza nahiz eraikinetarako eta ekipamenduetarako elementuak\nEgurra da herrialde askotan etxeak eta ekipamenduak egiteko gehien erabiltzen den materiala; gure historian ere hala izan da, eta etorkizunean, habitataren, dekorazioaren eta eraikuntzaren erreferenteetako bat izango da.\nEraikuntzaren egituran bertan erabil daiteke egurra, hala nola CLT paneletan, habeetan edo bilbadura arinetan, fatxadetan, leihoetan, zoruetan, etab.\nEuskadin, garapen teknologiko handia duten enpresak ditugu, eraikinetarako eta ekipamenduetarako elementuen eraikuntza eta fabrikazioari erantzuteko.\nOrearen eta paperaren fabrikazioa\nEgur-zuntza da mota guztietako paper eta kartoien oinarria; eta horiek, aldi berean, aplikagarriak dira eguneroko erabilerako produktuetan (liburuak, egunkariak, enplegu higienikoak eta sanitarioak, kutxak, zakuak, etab.)\nPaperaren eta kartoiaren fabrikazioan, bi motatako lehengaiek hartzen dute parte: zelulosa birjinak eta birziklatutako zuntzak.\nZelulosa birjina gure mendietatik lortzen dugu, eta era askotako produktuak ekoizteko erabiltzen da: inprimatzeko eta idazteko paperak, enbalajea, uhin-kartoia, paper higienikoa eta sanitarioa, paper bereziak…\nEuskadin, hiru paper-industria garrantzitsu daude: Smurfit Kappa Nervión, Papelera Guipuzcoana de Zicuñaga eta Zubialde.\nEgurra energia-iturri garrantzitsua da, eta, gizateriaren historian zehar, etxeak eta eraikinak berotzeko nahiz janaria prestatzeko erabili izan da.\nEgurraren energia horren erabilera teknifikatua egiten da Euskadin, egurrezko ezpalen edo pelleten bidez; besteak beste, Biotermiak edo Ebepellet enpresek dihardute horretan.\nHainbat aplikaziotan, erregai (ezpalak edo pelletak) gisa erabil daiteke, edo energia-zerbitzuen enpresa batek lagunduta.


Barrutik | Kultura | GARA\nEz ezazu zelaiaz hitz egin, ezagutzen ez baduzu” esaten duen grafitiaren argazkia azaltzen da “Shatila Stories” (2018, “Shatilako istorioak”) bildumako lehen orrian. Azken horren osaketan parte hartu duten bederatzi idazleek –haietako batzuek Siriako gerratik ihes egin zuten; beste batzuk zelaian bertan jaioak dira– Shatilaren gaineko ezagutza sakona dute eta hala azaltzen dute nazioarteak eta iritzi publikoak zelaiaz duen irudi okerra aldatzea xede duten beren ipuinetan.\n1942an zabaldu zuen Gurutze Gorriak Beiruten, Libanon, kokaturik dagoen Shatila errefuxiatu zelaia, Israelen kontrako gerraren ondorioz Palestinatik ihes egindakoak jasotzeko. Datuak behin-behinekoak dira, baina zelaia Siriako gerra k eragindako errefuxiatuak jasotzen hasi denetik 22.000 eta 40.000 pertsona artean bizi dira bertan kilometro koadroko. 1982an sarraski odoltsu baten leku izan zen Shatila, Israelgo indar armatuen aliatu zen Libanoko kristau-milizia batek 700 eta 3.500 pertsona artean akabatu zituenean zelaiaren eta handik gertu kokaturik dagoen Sabra auzoaren artean.\nKokalekua eta gai nagusia komunean izan arren, istorioek ez dute “errefuxiatu esperientziaren” gaineko ikuspegi homogeneorik eskaintzen. Aitzitik, egoeraren konplexutasuna azaltzen dute maitasunaz, traizioaz, konponbideez, eta nork bere helburuak betetzearen gainean diharduten ipuinetan. Tragedia zelatan dute une oro eta jo gogor jotzen ditu zelaiko biztanleak, baina bizitzak aurrera jarraitzen du espero den bezala bazterrean utzitakoentzat.


Tolosaldea osasun publikoaren alde: 2015a, osasun publikoaren inguruko erabakien urtea\nDenbora zeramaten udal ordezkariek Osasun sailburuarekin bildu nahian, baina egindako saiakera guztiak hutsalak izan ziren, gaur biltzea lortu duten arte. Martxoan, Martin Garitanok, Darponekin biltzeko konpromisoa azaldu zien eragile hainbati Tolosara egindako bisitan. Gipuzkoako ahaldun nagusiarekin egindako bilera hartan, sailburuak irekita utzi zuen espezialitateak anbulatoriora itzultzeko aukera.\nHori dela eta, alkateek beste bilera eskaera bat egin zuten. Gaur egin dute batzar hori. Ibai Iriarteren esanetan, Jaurlaritzako ordezkariek, "egungo ereduarekin deseroso daudela" azaldu diete alkateei, "herritarrek egindako presioagatik hitzarmena ez baita guztiz gauzatu".\nTolosako alkatearen arabera, "Jaurlaritzak beste kalendario bat zuen, pribatizaziorako bidean, eta mobilizazioek prozesu hori gelditu dute. Adibidez, Donostiako Ospitaleko ateak itxi zizkiguten Tolosaldeko herritarroi, baina atzera egin eta gaur egun aukera hori posible da".\nDena den, Darponek Garitanorekin egin ez bezala, Viñegra eta Berraondok ez dute begi onez ikusten 2011n zegoen egoerara itzultzea, hau da, espezialitate guztiak anbulatorioan izan, eta horrez gain ospitale publiko bat izatera. "Eragozpen politikoak baino gehiago, eragozpen teknikoak" daudela argudiatu dute, esaterako, garaiko hainbat mediku espezialista ugari dagoeneko ez daudela Tolosaldean lanean. "Borondate politikoa dutela diote. Benetan borondatea baldin bada, aipatzen dituzten eragozpen tekniko horiek gaindituko genituzke denon arteko lanari esker. Baina horren aurrean ez digute erantzunik ematen" azaldu du Iriartek.\nDiru kontuen inguruan ere galdetu dute alkateek: "Zertan gastatzen den jakin nahi dugu. 20.000.000 euro dira, eta eskubidea dugu. 2012ko datuak dira dauzkagun azkenak". Eskaera hori, Eusko Legebiltzarreko osasun mahaiaren bitartez bideratua dute dagoeneko alkateek.\nBestalde, datorren urtea "garrantzitsua" dela diote udal ordezkariek. "Etorkizuneko eskualdeko osasun sistemaren gaineko oinarriak ezarri beharko direla argi geratu da, bi arrazoiengatik: Alde batetik, Invizak eta Osasun Sailak duten hitzarmena amaitzen delako; eta bestetik, eskualdeko Osasun Arreta Integrala antolaketa berria martxan jarriko delako. Etorkizunean izango dugun osasun arretaz ari gara hizketan".\nHonen aurrean, alkateek, "pertsonak erdigunean izango dituen osasun arreta publikoa" ezartzeko noranzkoan lan egiteko prestutasuna azaldu diote Jaurlaritzari. Aldiz, kontrako bidean jardungo badu, hau da, pribatizazio prozesuarekin jarraituko badu, "alkateak parean" izango dituztela adierazi dute udal ordezkariek.\nHizkuntz eskubideak eztabaidagai\nAmaitzeko, azken hilabeteotan hizkuntz irizpideen inguruan izan diren kexen inguruan ere jardun dute alkateek Viñegra eta Berraondorekin. Euskaraz ez dakien pediatra bat jarri berri dute Tolosako Anbulatorioan, eta Osasun Saileko ordezkariek "arrazoia" eman diete alkateei, baina "zerrendan beste inor ez zegoela" argudiatu dute. Iriartek, berriz, "berriro gerta ez dadila" eskatu du.


Iñurritza biotopoa: May 2016\nPas à trois :)\nLimikoloen paseak oraindik ere berean dirau, nahiz eta apal. Talde txikiak ikusten dira han-hemenka, jan bila, beti jan bila. Deigarria da iksutea nola txirritxo txikiak ugaltze kontuetan buru-belarri sartuta daudela, beste espezie batzuk oraindik iritsi ere ezi diren egin iparraldeko beren ugaltze-lurretara.\nArrasto luzeko txoria, legar-txoria\nLoreak beren ederrenean ikusteko ere oraindik garaiz gaude.\nEuskal Herrian den lorerik ikusgarrienetako bat, bazter askotan ikus daitekeena gainera, Inurritzan ere bai, kuku-belarra dugu (Aquilegia vulgaris).\nHirusta gorria (Trifolium pratense)\nHirusta apala, bide-bazter eta larre guztietan bizi dena, belarjale guztiek gustora asko jaten dutena eta larreetan sekulako mesedea egiten duena, atmosferako nitrogenoa finkatzeko gauza baita, gutxitan egiten zaigu deigarri. Baina haren loreei gertutik erreparatuz gero, harrigarria da zeinen gauza ederra izan daitezkeen. Ehun lore inguru biltzen dituzten kapituluetan loratzen da espezie hau, hirusta gehienak bezala.\nBehean, hirusta gorria, Trifolium pratense.\nTxoriei dagokienez, badira dagoeneko umeak habia utzi berri samarrak, irudietako buztanikara zuri hau esaterako. Hori bezala, zozo, birigarro, kardantxilo, txoka, txorru, txepetx... Txorikumez beteta daude bazter guztiak.\nAldi berean, horren osaba urruna, larre-buztanikara, setati tematu da kantatzen. Ez dakigu bikote bila dabilen ala Inurritzan bertan nonbait habia duen, guk ez dakigula, eta bere lurraldea babesten ari ote den.\nAskotan galdetu izan diogu geure buruari nolatan den hain berdea eta ikusgarria txorru arra; ez ote dion horrek kalte egiten, harrapariek aiseago ikusiko dute eta.\nAtzoko bisitan galdera horren erantzun posibleetako bat aurkitu genuen, hara:\nCamoufflage (Txorrua, Carduelis chloris)\nEta ohikoa denez, bisita honetan ERE, ikusi ditugu golfeko erabiltzaileak arauak urratzen, lursailaren barruan zapaldu eta erabili ezin dituzten bazterretara sartzen, zapaltzen, erabiltzen eta jokorako erabiltzen, galdutako piloten bila erreka bazterrera salto egiten eta, gainera, beren umeei GAIZKI ERAKUSTEN.\nEgunen batean agian egingo dute zerbait Aldundiko arduradun arduragabeek, esaterako, ISUNAK JARTZEN HASI. Nahikoa da!\nEgilea: Itsas Enara Ornitologia Elkartea ordua: 22:00 iruzkinik ez: Mezu honetarako estekak\nEtiketak: Aquilegia vulgaris, golf, Inurritza, larre-buztanikara, Motacilla flava, Trifolium pratensa, Zarautz\nMaiatzaren 24a eta udaberri betean gara. Limikoloak, haatik, oraindik pasatzen ari dira, baina bertako animalia eta landare gehienak ugalketa sasoian daude. Txantxangorri bati, lehengo arratoi beltzari eta larre-buztanikarari egindako bideotxo batzuk dakarzkizuegu oraingoan.\nEgilea: Itsas Enara Ornitologia Elkartea ordua: 22:47 iruzkinik ez: Mezu honetarako estekak\nEtiketak: Arratoi beltza, Erithacus rubecula, Inurritza, larre-buztanikara, Motacilla flava, Rattus rattus, Txantxangorria, Zarautz\nAzken sarreran genioen bezala, arratoi beltz bat aurkitu genuen hilaren 18an, zuhaiska batera igota, eta han geldirik zegoela, iruditu zitzaigun ez ote zuen habia han bertan izango.\nHandik bi egunera Inurritzara itzulita, denboratxo bat zain eman ondoren, mugimendua sumatu genuen berriz ere zuhaiska hartan bertan. Zer izango, eta... beste ale bat, hau gaitzen batek, parasitoren batek edo bestelako ajeren batek joa.\nIkusten denez, belarrietan tumorazio moduko batzuk zituen, eta muturrean zauri latz bat. Begiak ere zerbaitek jota zeuzkan.\nAle hau heldua eta zaharra da, eta aurrekoa gaztea. Horrek, eta bi aleak toki berean aurkitu izanak, pentsarazten digu haba benetan dagoela han, eta espezie hau zeharo bertakotzat jo daitekeela.\nEsan beharra dugu Ornitho.eus datu-basean ikusi dugunez, Eneko Azkuek ere, egun batzuk lehenago gainera, hauteman duela espezie hau Inurritzan.\nEgilea: Itsas Enara Ornitologia Elkartea ordua: 15:18 iruzkinik ez: Mezu honetarako estekak\nEtiketak: Arratoi beltza, Inurritza, Rattus rattus, Zarautz\nEgilea: Itsas Enara Ornitologia Elkartea ordua: 10:36 iruzkinik ez: Mezu honetarako estekak\nEgilea: Asier Aldalur ordua: 17:59 1 iruzkin: Mezu honetarako estekak


Hazitoki, Zirkoaren bidezko Gizarteratzea\nHazitoki, Zirkugintza kooperatibak eta Txitatoki Urdaibai zirku eskolak sortutako zirkoaren bidezko gizarteratze proiektu bat da.\nJolas- eta kultura-lengoaia konbinatu berriak sortuz, pertsona guztiak, haien gaitasuna edozein dela ere, ikasgelan elkarrekin egotea da Hazitokiren helburua.\nZirkuak, daukan giroagatik eta den jarduera motagatik (ez lehiakorra, baina autogainditze maila handikoa), hezkuntza integralari laguntzen dio, parte-hartzea bermatuz berdintasunezko baldintzetan, bai sexuari eta generoari dagokienez, eta baita estereotipoei dagokienez ere.\nZirkuaren aniztasunari esker, pertsona bakoitzak berari egokitutako diziplina aurki dezake, ondo sentiaraztea lortuko duena eta bere eguneroko oztopoak gainditzen lagunduko diona, pertsonalitatearen, autobaieztapenaren eta autoestimuaren garapen harmonikoari modu positiboan laguntzen dion bitartean. Gainera, zirkuan egiten den jarduera oso eraginkorra da energia gehiegi eta kontzentrazio-falta duten pertsonentzat; beraz, oso gomendagarria da hiperaktibitatea edo oreka psikomotor edo kontzentrazio arazoak dituztenentzat.\nTxitatoki Urdaibai Zirku Eskolak zazpi urte baino gehiago daramatza zirkoaren bidez gizarteratze-lanak egiten. Horregatik, eskolak eskaintzen dituen saio guztietan, bai Tantai Espazioan bai ikastetxe eta espazio publikoetan, pertsona guztiek, edozein dela ere haien gaitasuna, dute lekua. Monitore espezializatuak ditugu, pertsona guztiek klasea erritmo berean jarrai dezaten. Horrela, ikasleen arteko harremanak modu normalizatuan sustatzen laguntzen dugu, era guztietako pertsonen arteko harreman-maila desberdinak sortuz.\nElkarrekin lan eginez, desgaitasuna duten pertsonak egunerokotasunaren partaide sentitzen dira, eta ingurukoek normaltasunez hartzen dituzte, norberaren esperientziatik eta bizikidetzatik ikasiz.\nIzan Hazitoki Kide\nHazitoki Topaketak ekitaldia


Euskarazko komikien irakurketa kluba Gasteizen\ne-gor 2017/09/30 10:45\nHiru komiki landuko dituzte udazken honetan Salburuko gizarte etxean\nIrudia: Isusi / Mazzucchelli / McCay\nGasteizko liburutegien sareak euskarazko komikien irakurketa kluba antolatu dute udazken honetarako. Urriko, azaroko eta abenduko lehen astelehenetan 19:00etan Salburuko gizarte etxean egingo diren hiru saioetan, euskarazko hiru komiki landuko dituzte. Estitxu Urretxuk gidatuko ditu taldeak.\nUrriaren 2an euskal gatazka lantzen duen Javier de Isusiren Baleak ikusi ditut aztertuko dute, 2014an Astiberrik argitaratutakoa. Azaroaren 6an Txalapartak 2006an ateratako Paul Austerren izen bereko eleberrian oinarritutako Kristalezko hiria (Paul Karasikek gidoitua, David Mazzucchellik marraztua eta Harkaitz Canok itzulia) izango dute hizpide . Eta abenduaren 4an aurreko mendearen hasieran egunkarietako igandetako orri gisa argitaratutako Winsor McCayren Nemo txikia klasikoa, 80ko hamarkadaren erdialdean Ttarttalok gurera ekarri zuena lau albumetan.\nEkimen polita komikien aukeraketa ederrarekin, Gasteiz edo inguruetan bizi zaretenontzat.\n4. Parrapean Komiki Lehiaketa\ne-gor 2017/09/28 16:58\nUrriaren 6a bitartean aurkez ditzakete euskarazko lanak 14-17 urte arteko gazteek\nIrekita dago 4. Parrapean Komiki Lehiaketara lanak bidaltzeko epea. Lehiaketa honetara aurkez daitezke 14 eta 17 urte bitarteko gaztetxoak, euskarazko edo testurik gabeko bi orriko komikiekin. Urriaren 6a bitartean bidal daitezke lanak, eta sari banaketa urriaren 21ean izango da 4. Parrapean Komiki Egunen barruan. Oinarriak eta informazio gehiago, hemen.\n“Tirabirak” eta “Korralito forala” liburuak kalean\ne-gor 2017/09/07 19:27\nKomikiak dituzte edo/eta komikiei buruzkoak dira biak hala biak\nIrudia: EHU / Tasio\nErabat komikitzat jo ez badaitezke ere komikiak dituzten edo/eta komikiei buruzkoak diren bi liburu atera dira urtearen lehen erdian, Tirabirak eta Korralito forala izenburukoak.\nIaz jarri zen martxan Tirabirak, euskal gatazkari buruzko komiki-zinten egitasmo transmedia. Prentsan 1977 eta 2016 bitartean argitaratutako zintekin osatutako erakusketa ibiltari batek, webgune batek eta beste hainbat osagaiek osatzen dute Euskal Herriko Unibertsitateko EMAN ikerketa taldeak eta Donostia 2016k antolatutako egitasmo hau. Orain liburu formatuan atera dute, erakusketako 150 zinta ingururekin, horien hainbat marrazkigileren biografia eta elkarrizketekin eta hainbat adituren testuekin. Zinta, testu eta elkarrizketetako batzuk daude euskaraz liburuan.\nPamiela argitaletxearen eskutik datorkigu Korralito forala. Azalean hala dela badio ere, ez da erabat komikia. Iván Giménezek azken 80 urteotan Nafarroako elitea nola eratu den azalduko digu bertan, umorez baina zorrotz. Eta bere testuak osatzen lagunduko dute Tasioren umorezko zintek.\nLan zinez interesgarriak.


Wikiloc | Bergara - Asentzio - Elgeta - Egoarbitza - Karabieta - Basalgo - Bergara Ibilbidea Aranerreka, País Vasco (España)- GPS track\nBergara - Asentzio - Elgeta - Egoarbitza - Karabieta - Basalgo - Bergara\nIkusita 1304 aldiz, jaitsita 16 aldiz\nBergaratik Asentziora ez ain ohikoa den bidetik igoko gara, Agarreko garaiatik pasatuz (Nekazal turismotik pasatu barik). Tramo honetan bakoitzaren ahalmenaren arabera gehio edo gutxiago (edo ezer ere ez) egin beharko diogu bultza bizikletari.\nKarabieta eta Bergaran arteko jaitsieretan nahiko teknikoa den tramoren bat edo beste dago.., beraz adi. Oso trebeak ez garenok anka lurrera bota beharko dogu horrelakoetan ere.\nNahiko lokatza topatu ahal dugu aurreko egunetan euria egin baldin badu. Batez ere Elgetatik Egoarbitzara doan bidean. Dena den lasai.., ibilbidea gasolineratik pasatzen da bukaeran bizikleta garbitu ahal izateko :)


Informatzen jarraituko dugu - ARGIAren barrenak\nHasiera » Kazetaritza ez da delitua » Informatzen jarraituko dugu\n[Itsaso Zubiria Etxerria] “Oso kezkatuta gaude”. Hitz horiekin erantzun dit ARGIAko lantaldeko kide batek martxoaren 20an, Lander Arbelaitz kazetaria epailearen aurretik pasa dela eta zer moduz joan den galdetu diodanean. Epaiketara iristeko arriskua dago, zergatik eta kazetaritza egiteagatik, informatzeagatik.\nArbelaitz 2018an Donostiako kaleetan izandako hizkuntz eskubideen urraketa bat jaso eta informatzeagatik eraman dute auzitara. Herri honetako langile publikoengana euskaraz zuzentzeko dugun eskubidea herritar bati ukatua izan zitzaiolako egin zuen publiko albistea eta Ertzaintzak barkamena eskatuz amaitu behar izan zuen eskubide urraketa horregatik. Hilabete batzuetara, ordea, eskubideak urratu zizkioten herritarrari Mozal Legeaz 600 euroko isuna ezarri nahi izan diote eta eztabaidan parte hartutako bi ertzainek salaketa jarri diote kazetariari.\nBaina ez daramate, sinpleki, Lander Arbelaitz epaitegira. Epaitegira daramate informatzeko eskubidea. Epaitegira daramate kazetaritza independentea. Epaitegira daramate kaleko kazetaritza kritiko eta eraginkorra. Jo-puntuan jarri dituzte gure hizkuntz eskubideak.\nEpailearen aurretik pasa da kazetaria martxoaren 20an eta atarian herritar eta eragile asko bildu dira babesa emateko. Bista honekin erabakiko du epaileak auziak aurrera jarraitzen duen ala ez, eta hurrengo asteetan izango dugu gehiagoren berri. Baina ARGIAko lantaldea arduratuta dago: “Epaiketara bidean jartzen bada kasu hau, marra gorri potoloak gaindituko dira”, adierazi dute. Espetxe zigorrak daude jokoan.\nJasotako babesa handia izan da, ez soilik epaitegi atarira bertaratutakoena. Sarean abiatutako atxikimendu kanpainan 400dik gora kazetarik, euskaltzalek, eragilek, hedabidek eta kooperatibak bota dute keinua, eta ARGIAbiziki eskertuta dago.\nAspaldi ikasi genuen herri honetan, etxe honetan, kazetaritza independentea eta kritikoa defendatzen; adierazpen askatasuna borrokatzen; gure hizkuntz eskubideak babesten. Kolpeetatik defendatu egin behar izaten baita. Orain tokatu zaigun auzi honek ezin du epaiketara iritsi, auzia bertan behera gelditzea da prozesuak izan dezakeen amaiera justu bakarra. Baina injustiziez ere zerbait badakigu bazter hauetan, eta horretarako ere prest egongo gara.\nAuziaren erdian iritsiko da ARGIAk Arrasate Euskaldun Dezagun elkartearekin antolatutako “Hizkuntza eskubideak, norenak?!” hitzaldia. Apirilaren 4an, 19:00etan, Kulturate-n.


Nor gara?: Ekintza Plan Globala\nGlobal Action Plan 20 herrialdetan baino gehiagotan aritzen den nazioarteko erakunde bat da. Haren helburua pertsonek ingurumenarekin duten harremana hobetzea da, eguneroko jardueretan ohitura-aldaketak sustatuz.\nHasiera | Nor gara?: Ekintza Plan Globala\nLurraren aldeko Ekintza Plan Globala edo GAP (ezagunagoa baita ingelesezko siglarekin) elkarte bat da (161.132 zenbakia, 1996ko azaroaren 6koa), Global Action Plan Espainiar Estatuan ordezkatzen duena. Hauxe da elkartearen helburu nagusia:\n“…herritarren gehiengo handi bati gure planetako ingurumenaren kalitatea era nabarmen batean aldatzen laguntzea, baliabideak kontsumitzeko ohiturak ohartuki aldatuz, eta bizimodu iraunkor berri baten garapena sustatzea…”.\n1989an hasi zen garatzen, Ameriketako Estatu Batuetan. Orduz geroztik, hogei herrialde baino gehiago atxiki zaizkio programari. Europan, ekimen horretan parte hartzen duten herrialdeetako batzuk Espainia, Britainia Handia, Suedia eta Polonia dira. Gaur egun, mundo osoko 500.000 pertsonak baino gehiagok arrakastaz burutu dute programa.\nGAPi buruzko informazio gehiago nahi baduzu, bisita ezazu haren web orria: www.programagap.org.


Irekia Eusko Jaurlaritza - Gobierno Vasco :: Eusko Jaurlaritzak Lanbideren lanpostu-zerrenda (LPZ) onartu du, eta horri esker egonkortasuna eskaini eta lan-egitura modernizatuko du\nEusko Jaurlaritzak Lanbideren lanpostu…\n\nEusko Jaurlaritzak Lanbideren lanpostu-zerrenda (LPZ) onartu du, eta horri esker egonkortasuna eskaini eta lan-egitura modernizatuko du Iturria: Irekia\n\n\n\n\n\n\nAkordio honekin, 5 urte geroago, enplegu-politika aktiboak Euskadiri transferitzeko prozesua amaituko da\nGobernu Kontseiluak Lanbide-Euskal Enplegu Zerbitzuaren lanpostu-zerrenda (LPZ) onartu du gaur. Gobernuak 918 postutan zehaztu du Lanbideren egitura-plantilla; hori horrela, % 12,7 hazi da. Hala, Lanbidek 104 lanpostu berri sortu ditu enplegu-zerbitzu publikoa hobetzeko.\nEusko Jaurlaritzaren bozeramaile Josu Erkorekak gaurko Gobernu Kontseiluaren ondorengo prentsaurrekoan azaldu duenez, lanpostu-zerrenda honek egonkortasuna eskainiko du, eta Lanbideren lan-egitura modernizatu. Gainera, gaur onartutako dekretuak Lanbideko langileen lansari-mailak zehazten ditu, Euskal Administrazio Publikoan indarrean daudenetara egokituta. Gainera, atzeraeragin-aldi bat zehaztu da, 2011ko urtarrilaren 1ekoa.\nEusko Jaurlaritzaren bozeramaileak ziurtatu duenez, akordio honekin, 5 urte geroago, «enplegu-politika aktiboak Euskadiri transferitzeko prozesua amaituko dugu». 2010eko urriaren 28ko Batzorde Mistoan sinatu zen transferentzia, eta Lanbidek azaroan hasi zuen jarduera.\nLanpostu-zerrenda onartuta, hurrengo urratsa sindikatuak Lanbideren beste Mahai Sektorial batera deitzea da. Eusko Jaurlaritzak beste dokumentu bat bidali die ordezkari sindikalei, soldata-mailari eta une honetan zerbitzuan lan egiten duten pertsonen enpleguari eusteko konpromisoarekin. Hori horrela, soldata-osagarri errebalorizagarri bat proposatu du Gobernuak, une honetan Lanbiden lan egiten duten 215 pertsonarentzako onuragarria izango dena. «Gaurkoa egun seinalatua da. Bost urte eta 20 negoziazio-mahai sektorial geroago, etapa berri bat irekiko dugu Enplegu Zerbitzu Publikoan; egonkortasun- eta modernizazio-etapa bat», ziurtatu du Erkorekak.\nAsteartean, Bilduk Legebiltzarrean kontsulten lege-proiektua aurkeztuko duela adierazi zuen, datorren urtean legegintzaldia amaitu baino lehen, herri-galdeketa egin ahal izateko. Horri buruz galdetu diotenean, Erkorekak gogorarazi du 2008an Eusko Legebiltzarrean izapidetutako eta onartutako lege bat bozkatzeko aukera izan zutenean, aldeko boto bakarra eman zuela. Gainera, ez zaio koherentea iruditzen alde bakarreko ekimenak aurkez ditzala autogobernuari buruzko Legebiltzarreko batzorde txostengilea amaitu aurretik, horretako partaide baita.\nEusko Jaurlaritzaren Kontseiluak hartutako erabaki nagusiak (2015.09.08)\nerkoreka_lanbide_lpz_eu.mp3 behera kargatu (700 KB)\nerkoreka_kontsulta_legea_eu... behera kargatu (800 KB)\nerkoreka_lanbide_transferen... behera kargatu (1 MB)\nerkoreka_kontsulta_legea_eu... 20 MB\nerkoreka_lanbide_lpz_eu.mp4 20 MB\nLanbidek legezko egintzak baliatuko ditu Deia egunkariaren kontra, lanbideko langileak "difamatzeagatik"


�Trikiari dagokionez, kanpoan guk baino aurreiritzi gutxiago dute� - GARA\n�Trikiari dagokionez, kanpoan guk baino aurreiritzi gutxiago dute�\nGOSE taldeko trikitilari eta abeslaria\nTrikitixa eta musika elektronikoaren uztarketa arriskutsuak abiatu zuen Gose talde zirikatzailea. Hitz probokatzaileak ahoan hartuta, egun Carlinhos Brown brasildarrarekin batera dabil batetik bestera hirukote arrasatearra, «Eutsi!» filmaren soinu bandako protagonista izan ostean.\nOihuka disko etxearen eskutik 2005ean agertu zen plazara Gose hirukote arrasatearra. Tadeosek, Iñakik eta Inesek azken bi hauek buruan zerabilten ideia gauzatu eta trikitia bere ohiko esparrutik atera zuten, betikotasunetik atera eta berrikuntzak eman asmoz.\nEkin eta ekin, Donostiako sex-shop batean aurkeztutako egitasmoak egin du bere bidea. EITBk, esaterako, hirukotea gonbidatu zuen Bilboko egoitza berria zabaltze egunean jotzeko «Bondage» kanta zentsuratu eta urtebetera. «Eutsi!» filmaren soinu bandan ere izan du bere pisua egun agertokietan Carlinhos Brownekin batera dabilen taldeak. Bestalde, Tadeosek taldea utzi eta Osoronek ordezkatu du gitarran. Intentsitate handiko garaiak bizi ditu, beraz, dagoeneko bigarren lan luzea prestatzen ari den Gosek. Eta ase ezinik dabilela dirudi.\nTaldea Gasteizko gaztetxean jotzekoa da bihar, eta larunbatean Carlinhos Brown izar brasildarrarekin ematekoa duten azken kontzertua joko dute Segovian. Honen guztiaren berri jasotzeko, Inesekin solasaldi atsegina egin dugu, asteburu honetan Gasteizko gaztetxean Harresian Zulo-rekin eta Segovian Carlinhos Brownekin azken kontzertua eman aurretik.\nNon sortu zen uztarketa berezi hau egiteko ideia makurra?\nIñakik eta biok aspalditik ezagutzen dugu elkar. Ni trikitixa mundutik nator eta asko maite dut nire musika tresna. Baina banuen, Iñakik bezala, beste esparru batera eramateko gogoa. Egiten genekiena eta buruan genuena uztartu nahian maketa bat grabatu genuen, gerora disko bihurtu zena. Guretzat ikaragarria izan zen gure egitasmoa disko bihurtu ahal izatea, are gehiago zuzenera eramatea, hori baitzen hasieratik nahi genuena.\nEta orain arte jasotako harrera?\nAsko harritu gaitu izandako harrerak. Argi genuen guk nahi genuena egin behar genuela, harrera ona izan edo ez izan. Guk uste dugu hor dagoela sekretua, egiazkotasun horretan. Gustatuz gero, on egin!, eta bestela... beste zerbait frogatu.\nZuzeneko andana emateko aukera izan duzue baina.\nBai, harrera ona izan dugu. Eman ditugun pauso txiki guztiak handi egin zaizkigu. Zuzenekoak emateko deiak heltzen hasi ziren, eta azkenean Fangoriarekin ere jo genuen. Hasieran ez zitzaigukeen burutik pasatu ere egingo horrelakorik. Oso ibilbide intentsoa izan da, eta emandako pauso txiki guztiek indarra eman digute aurrera egin eta lanean jarraitzeko. Ez da beste sekreturik, lana eta zorte pixka bat.\nSex shopean lana aurkeztu eta EITBren jai batean jotzeraino.\nKontu bitxia da hori. Zuk esan duzun moduan, sex-shopean aurkeztu genuen diskoa. Hasieratik izan gara zirikatzaile samarrak, nekatuak geunden betikoaz.\nGure telebista publikoan «Bondage» kanta zentsuratu zuten, «y pasear mi lengua por tu sexo» esaldia hain zuzen, eta handik urtebetera, ez dakit moda kontuengatik edo -batzuetan modernoek gisagabekeriari tokitxo bat egiten diote- gorbatadunen aurrean jotzera gonbidatu. Grazia pixka bat egin zigun.\nIkusi dugu oraindik jendea asaldatzen duela euskaraz gauza batzuk entzuteak, batez ere emakume baten ahotan. Hausnarketarako ematen du.\nLehenengoz iaz atera ginen Bartzelona aldera. Egia esan Kataluniak eta Euskal Herriak badute harremana eta hemengo taldeek badute bertan jotzeko aukera. Graziako jaietan jo genuen, baita Apolo aretoan ere, 750 sarrera salduta. Hor hasi ginen konturatzen ez zela horren garrantzitsua hizkuntza ulertu edo ez ulertzea. Ez da hizkuntza kontua, komunikazio kontua da. Cadizen hipotesia berretsi genuen. Euskaraz piperrik ulertu gabe Gose ulertu duen jendea bada, euskara ulertuta taldea ulertu ez duena dagoen bezala. Adibidez, bertso bat daramagu espainolez grabatua, etxean zein kanpoan ulertu arren ezberdin hartzen dena.\nTrikitixari buruz, zer esaten dute?\nAndaluzian, adibidez, batzuei gustatu zitzaien eta beste zenbaiti ez (beldurtuko ginatekeen denek gustuko izan balute), baina, orokorrean, guk baino aurreiritzi gutxiago dute, alde horretatik oso birjinak ziren. Ez dute tresna folklorikotzat hartzen, akordeoi bat baino ez da. Euskal Herrian askoz aurreiritzi gehiago ditugu, konplexuz beteak bageunde legez.\nNola sortu zitzaizuen «Eutsi!» filmeko soinu bandan parte hartzeko aukera?\nBeste hainbat talderen lanekin batera, disko etxeak esan zigun gure diskoa bidali zutela filmaren ekoiztetxera, hauek musika eske ari zirela eta. Horrez ahaztuta geundenean, hara non gurea gustatu eta ideia batzuen gainean lanean hasi ginen. Gidoia irakurri eta sintesi txiki bat egiten saiatu ginen. «Eutsi!» pelikulan jorratzen diren gaien inguruko gure ikuspuntua egiten saiatu ginen bertan.\nZuzenekoetan, gainera, alde «bisualak» ere badu bere tokia.\nBai, hori beste elementu bat da, «gauez eta azpikeriaz» zaintzen duguna. Garrantzia ematen diogu estetikari, Gose estetika konkretu bati lotua dago.\nGatozen gaurkora. Carlinhos Brownekin jotzen ari zarete.\nBulegoetako negozioen bitartez izan genuen aukera gure diskoa pasatzeko eta hortik atera zen telonero lanak egiteko aukera. Carlinhos disko berria aurkezten ari da eta han joan ginen hiru gixajo triki eta ordenagailuekin. Baina La Riviera beteta zegoen eta jendeak hankak mugitu zituen, ez da gutxi.\nIzan al duzue bera ezagutzeko betarik?\nBai, harremana izan ahal den neurrian. Beste funtzionamendu bat da, 25 lagun ditu inguruan lanean eta berarengana heltzea ere nahiko zaila da. Baina gurekin oso ondo portatu dira eta oso ondo tratatu gaituzte. Bitxikeria bezala, esan diskoan bagenuela lehendik «Renato» izeneko kantu bat, egun berari eskainia.\nZuen proposamen musikalak harritzen al ditu?\nEz pentsa. Harritzen dituena formazioa da, perkusiorik zuzenean ez eramateak, hemen bateria ez eramateak jendea harritzen duen gisara. Ez ditu harritzen euskarak edo trikitiak, bai ordea oholtza gainean hiru lagun baino ez izateak, haiek hamabost bat dira eta.\nEtorkizunera begira, zertan da taldearen erronka?\nGure asmoa urte hau lasaiago hartu eta disko berria prestatzea zen. Baina ezin izan dugu eta... gelditu ez gara egingo, sekula ere ez. Lanean ari gara beste jardun guztiak uzten digun neurrian. Disko berria buruan dugu eta erdia jada egina dago. Asmoa Durangorako prest izatea litzateke. Bagabiltza.\nEstrainekoaren bide bera jarraituko du?\nBai, baina disko ezberdina izango da. Gure inguruko gauzak aldatzen doazen neurrian, Gose ere aldatuko da, eta gure inguruko gauzak berdin jarraitzen duten neurrian, Gosek ere berdin jarraituko du.\n«Hasi ginen konturazen ez zela horren garrantzitsua hizkuntza ulertu edo ez ulertzea. Ez da hizkuntza kontua, komunikazio kontua baino»\n«Hausnarketarako ematen du gurean oraindik gauza batzuk euskaraz entzuteak, batez ere emakume baten ahotan bada, jendea asaldatzen duela ikusteak»\nHarresian Zulorekin batera.\nSarrerak: 5 euro.\nCarlinhos Brownekin batera.\nLekua: La Albuera.\nSarrerak: 18/21 euro.\n«Gidoia irakurri eta sintesi txiki bat, `Eutsi!' pelikulan jorratzen ziren gaien inguruko gure ikuspuntua egiten saiatu ginen egin genituen kantuetan»\nGose, el insaciable trío glotón de arrasate\nFusionando trikitixa y electrónica, Gose nació ávida de provocación al presentar su debut homónimo en Oihuka (2005) en un sex-shop de Donostia. En esta intensa andadura han participado activamente en la banda sonora de la película «Eutsi!», con dos temas expresamente creados para un film pionero, que la semana pasada llegó a las salas cinematográficas de Girona, Madrid, Valencia y Barcelona (en euskara y con subtítulos en castellano). También han sido invitados para abrir los conciertos de Carlinhos Brown n la sala La Riviera de Madrid y en el pabellón Pisuerga de Valladolid y harán lo propio este sábado en Segovia. Actualmente Osoron ha sustituido a Tadeos en la banda, que prepara ya lo que será su próximo lanzamiento, previsto para la Feria de Durango.\n«Hogeita bost lagun ditu inguruan lanean eta berarengana heltzea ez da erraza, baina gurekin oso ondo portatu dira, primeran tratatu gaituzte»